qundao/data-zh-poetry huggingface dataset:
哭吴雨臣·其二
作者：吴嘉纪
朝代：明
体裁：古风

壬辰岁云凶，尽室命如缕。君解囊中金，趣我出行贾。贩薪白驹场，籴麦清江浦。腐儒得利归，笑视略不取。妻子活至今，叔牙隔泉土。南望九江云，思君泪如雨。
哭吴雨臣·其二
作者：吴嘉纪
朝代：明
体裁：古风

避喧东海岸，晞发难水楼。一褐乾坤里，于人绝无求。吟访墙东叟，醉看沙际鸥。犹恐姓名著，以为平生羞。秋云自杳杳，潭水何幽幽。鄙哉田子方，门外来诸侯。
哭吴雨臣·其四
作者：吴嘉纪
朝代：明
体裁：古风

曾说买青山，同子种花柳。怀此虽有年，识君心不负。如何楚屈平，一朝携君手。出入偶不慎，祸来复谁咎。故交剩老夫，霜风吹皓首。徒念沮溺辈，终身恋畎亩。
哭妹·其一
作者：吴嘉纪
朝代：明
体裁：古风

百年各有尽，劳者身先朽。吾妹是穷民，何尝愿老寿。委化蜗舍中，乳鸦啼门柳。人间送死具，伤哉十缺九。宿昔亲故稀，霜雪冻窗牖。纺绩抚遗孤，饥寒为寡妇。孤儿未成人，中道失慈母。往时饼与饵，今日不在手。
哭妹·其二
作者：吴嘉纪
朝代：明
体裁：古风

前日欲出游，临行妹致辞。泪滴咽喉瘖，意说永别离。悲风从天来，摧折庭树枝。骨肉死亡至，我行将委谁。不行瓶桁空，儿女号寒饥。踯躅未终日，此意妹已知。苍惶就下泉，及我在家时。
哭妻父王三重先生二首·其一
作者：吴嘉纪
朝代：明
体裁：古风

鸤鸠啄我陇上土，农夫田父叹息起。冬去春来雨雪多，前村长者僵卧死。村孤水大吊客绝，角角鸡鸣桑柘里。平生无荣复无辱，耄年情性如赤子。荣叟行歌身带索，黔娄谢世敛无被。生不羞贫没亦然，清风谡谡吹乡里。
哭妻父王三重先生二首·其二
作者：吴嘉纪
朝代：明
体裁：古风

十年力田九不穫，晚岁偃息甥之庐。庐中过日有书帙，柴门众树阴扶疏。甥也舍此远赁庑，临行嘱妇司中厨。糗糒入手先致翁，诸儿箪豆沾其馀。人多食少心肠苦，我妇朝饥每到晡。舂米人归今有储，炊饭饭翁翁已徂。惆怅外孙问字处，春花溪月满阶除。
哭妻王氏十二首·其一
作者：吴嘉纪
朝代：明
体裁：古风

昨日餔糜熟，共食情何怡。神清若无病，夜话鸡鸣时。如何东方明，咽喉息已微。俄顷异生死，念之发狂痴。执子举案手，从此长别离。海上停鹿车，人间弃牛衣。木脱风烈烈，别我去何之。
哭妻王氏十二首·其七
作者：吴嘉纪
朝代：明
体裁：古风

始悔盛年时，糊口日奔逐。人生有欢娱，乃以易饘粥。行装俶中夜，星斗压檐绿。游子落月照，辛苦同草木。欲发仍淹留，旅伴相迫促。门鸦双双起，渚鹭双双宿。掩耳上扁舟，愁闻室中哭。
哭妻王氏十二首·其三
作者：吴嘉纪
朝代：明
体裁：古风

伤心今为谁，东海商歌者。哀怨五内满，时藉音声泻。栖禽中夜醒，恻怆集梧槚。山妻披衣起，倾耳残灯下。秋花为我落，林雨为我洒。孤调何酸凄，猿啼蛩咽野。蕴结我方吐，妻泪已盈把。相对摅性情，讵云慕骚雅。闺房有赏识，不叹知音寡。
哭妻王氏十二首·其九
作者：吴嘉纪
朝代：明
体裁：古风

居处绝车马，篱菊为我客。生长相因依，岁晏趣弥适。栽种有同心，泣下思畴昔。花开重阳日，风雨移入宅。参差杂琴尊，淋漓沾几席。秋气凉夫妻，毛发满头白。相与坐花中，从朝至暮夕。深夜更秉烛，寒影散四璧。
哭妻王氏十二首·其二
作者：吴嘉纪
朝代：明
体裁：古风

入门不可见，出门登高丘。茅草霜打死，寒气野飕飕。狗吠古坟中，㹞㹞使人愁。我妻素畏狗，弱魂今独游。掌中无饼饵，急遽将奚投。崦嵫云纵横，斜景黯黯收。故夫方怅望，回首见之不。呼我我不闻，欲答夫何由。
哭妻王氏十二首·其五
作者：吴嘉纪
朝代：明
体裁：古风

西舍景欲晏，贫家天始晨。蠢仆徐徐起，怒视甑上尘。扫除颇不烦，门巷苔藓新。诗书出箧笥，质米复贸薪。云烟动杨树，乌鹊飞水滨。炊熟邻媪来，令我老婢嗔。妻也入厨下，箪豆给最均。釜馀己所餐，举手授邻人。借问何为尔，人饱甚于己。阡陌惨无色，渔樵行徙倚。请看谢世日，哭声满桑梓。
哭妻王氏十二首·其八
作者：吴嘉纪
朝代：明
体裁：古风

我本荷锄者，溪中种梅花。俗人隔流水，老圃为邻家。日月临轩窗，高枝低枝斜。终日应接少，閒门烟霞多。犹记大雪夜，几树花婆娑。香醪斟已尽，子为我煎茶。
哭妻王氏十二首·其六
作者：吴嘉纪
朝代：明
体裁：古风

俭室鲜宿储，惊闻客远顾。黾勉一倒屣，低颜涩言语。车转肠中轮，牛鸣门外路。回睇竹木影，厨烟已煦煦。槃罂出意外，精食兼清酤。周旋成主宾，沾被及仆御。男儿徒作人，气色缘内助。团团月入帏，开箱鼠驰去。平生衣与珥，半作留宾具。
哭妻王氏十二首·其十
作者：吴嘉纪
朝代：明
体裁：古风

雄燕朝衔泥，雌燕暮衔泥。颠毛稍稍秃，双影依依偕。恩勤久不勌，类我老夫妻。题诗思昨日，夫东妇坐西。不厌生计苦，但求耄年谐。风光犹似昨，梁上倏孤栖。门庭人迹稀，锦瑟聊自携。故雄语未了，故夫亦已啼。
哭妻王氏十二首·其十一
作者：吴嘉纪
朝代：明
体裁：古风

我曾欲远游，夫前妇后从。饮泉还采芝，南涧复西峰。峰腰云霞起，宿鹤鸣青松。扣门素交来，倒瓮酒浆浓。此志亦易遂，吾求殊不丰。生无一日娱，死别忽匆匆。并莲单辞蒂，孤剑永背雄。褰帷徐入房，彷佛拟形容。疾风吹埃尽，何处寻遗踪。
哭妻王氏十二首·其十二
作者：吴嘉纪
朝代：明
体裁：古风

念子如杖藜，衰老不能离。饮食及寒暑，时时蒙察伺。只今卧一室，饔飧方告匮。凛冽冰雪中，谁更来相视。我年近七十，几日在人世。此别虽不久，独活懒作计。檠火随悲翁，麻巾尽血泪。高天碧无情，孤雁空向唳。
哭妻王氏十二首·其四
作者：吴嘉纪
朝代：明
体裁：古风

结缡无几时，家国丁丧乱。夫妇是鸳鸯，芦花为侣伴。兵燹同阅历，容颜各凋换。愿言恶衣食，暮齿足昏旦。谁知淮南田，岁岁水漫漶。射雉萧蓬墟，悬鹑斥卤岸。犹恐我志迁，固穷为我言。高义归夫子，饥寒死不怨。
哭徐泌二首·其一
作者：吴嘉纪
朝代：明
体裁：古风

素心苦难得，朝露偏易晞。嗟哉芳兰质，不待秋风萎。就养更何人，双亲寄天涯。琴书委尘壒，亲友长别离。夙昔罗浮东，栖迟一茅茨。相忆每相就，鸡鸣树依依。主人今何适，景物犹往时。临溪试延颈，五内车轮驰。
哭徐泌二首·其二
作者：吴嘉纪
朝代：明
体裁：古风

生栽雪墅梅，死葬雷塘土。旧树邻里惜，新坟鸥鹭伍。委化人漫悲，平生尔最古。应念贫交者，碌碌残生苦。穷途类衰骖，世态如猛虎。还家诚已疲，羸疾久弗瘉。雁鸿寒叫野，风雪夜侵户。岁暮亦何为，洒泣怀仁祖。
哭汪三韩·其一
作者：吴嘉纪
朝代：明
体裁：古风

秋气入中庭，使我芳树萎。白日不兴光，君亦从此辞。东流泼泼逝，零露朝朝晞。人生几日客，念君独早归。夙昔负奇怀，动为时俗嗤。琼玖在怀袖，光辉有谁知。志大年命促，千古同歔欷。
哭汪三韩·其三
作者：吴嘉纪
朝代：明
体裁：古风

同气多白眉，嗣息两黄口。抱儿昆弟间，娇鸟啼槐柳。好风起竹丛，洒然到户牖。开襟赋新诗，往往兼亲友。兴味一何逸，但未买田亩。乡邻第宅高，卿相章句取。岂不荣且艳，君视若刍狗。
哭汪三韩·其二
作者：吴嘉纪
朝代：明
体裁：古风

游魂汝安托，郭外多丘坟。林木鸣悲风，不见亲昵人。草根傍衿佩，血气随飙尘。狐狸暝来宿，弗别愚与贤。宁知白发亲，徙倚门楣边。往时出门去，不待日入还。原野今已暮，极目惟寒烟。
哭汪三韩·其五
作者：吴嘉纪
朝代：明
体裁：古风

北风稍已寒，叶落黄公店。苍苍隋苑树，盼睐泪如霰。昨日此分手，病中各眷眷。君道长相思，我期重会面。平生言犹在，金石质已变。窗中书卷高，雨后茱萸艳。同病故人来，入门君不见。
哭汪三韩·其四
作者：吴嘉纪
朝代：明
体裁：古风

俛首师丹经，良繇抱羸痾。独坐睨床头，奈此绿樽何。稍愈谢服食，对酒舞婆娑。侣伴来扣门，檐下发新花。及时且行乐，莫计去日多。却笑贾终辈，弃繻与投沙。浊醪不解饮，岁月空蹉跎。
哭汪母·其一
作者：吴嘉纪
朝代：明
体裁：五言律诗

家家男妇悲，借问恸何为。里巷凭贤母，凋伤失我师。古钗初入箧，旧佩尚悬椸。山谷无容色，青松遽已萎。
哭汪母·其三
作者：吴嘉纪
朝代：明
体裁：五言律诗

海外忽心动，遥知亲倚门。归旌触崩浪，疾棹打惊鼋。鹊噪瓜洲树，人来守礼村。母忧见儿解，瞑目复何言。
哭汪母·其二
作者：吴嘉纪
朝代：明
体裁：五言律诗

生息逾百口，辛勤聚一躬。图书列牖下，筐篚满庐中。疏竹影残月，寒鸦啼北风。传经兼课织，夜夜一灯红。
哭汪母·其五
作者：吴嘉纪
朝代：明
体裁：五言律诗

昔贤当困饿，一饭不能忘。念母盘餐德，于余三十霜。羸骖行已倦，客鸟去安翔。未有涓埃报，渔竿老自伤。
哭汪母·其四
作者：吴嘉纪
朝代：明
体裁：五言律诗

年年母生日，门泊海滨船。蓑笠五湖客，笙歌百岁筵。雨晴山有树，春老野无烟。怊怅称觞者，今来拜柩前。
哭汪生伯先生·其一
作者：吴嘉纪
朝代：明
体裁：古风

平生亲与故，车马纷纷来。入门各踯躅，上堂见裳衣。故物宛如昔，丈人安在哉。有道遽云亡，气色黯江淮。乡邻何所仰，手攀庭树枝。摇落怀荫庇，暮鸟鸣悲哀。
哭汪生伯先生·其三
作者：吴嘉纪
朝代：明
体裁：古风

在昔靖南侯，猛气临巨川。蛟龙值其影，避缩如蚓然。何哉一布衣，慷慨剑戟间。开口陈大义，契合繇片言。威猛变恩泽，愿言授高官。士卒尽叹羡，将军真好贤。月出战马断，清风吹辕门。禄糈岂不沃，锦服岂不鲜。一笑拂衣起，谁知鲁仲连。
哭汪生伯先生·其二
作者：吴嘉纪
朝代：明
体裁：古风

露水白秋草，蟋蟀鸣呴呴。人生若塞烟，谁不归丘墟。黄叶落原野，牛羊色踟蹰。孤云逝悠然，暮景在桑榆。依依恋庐舍，隐隐见图书。忆昔独安坐，顾盼兴萧疏。檐鸽向索食，飞翻下阶除。
哭汪生伯先生·其四
作者：吴嘉纪
朝代：明
体裁：古风

秋风吹断蓬，飘转心不悔。倦身获有托，中路乔松在。节概既相亲，鄙吝亦自改。朝日与夕月，二十有六载。寒灯照户庭，梧竹阴叆叆。禦冬醅始熟，止宿榻重解。我今策杖来，庑下谁相待。
哭王体仁
作者：吴嘉纪
朝代：明
体裁：古风

体仁不可死，白发双高堂。终老无薄田，谋食各一方。体仁不可死，诸弟纷成行。未有治生术，参差依君旁。体仁不可死，弱女乍扶床。尚未知悲泣，弄物如寻常。昨闻坐父怀，犹索栗与浆。体仁不可死，瓶中梅花香。前夜亲折来，恸饮一百觞。觞古垆复旧，纸窗多辉光。方书及诗史，森然盈笥筐。我从江上归，闻君病弗臧。策蹇踏霜晓，形影如痴狂。衔忧入君户，君已殡于堂。悲哉平生人，如君何温良。犹忆乙未冬，同盟偕程郎。萧寺对白水，欢期百年长。未几程郎病，书来自维扬。我走冰雪中，远去为治丧。记得君送我，西风泪浪浪。去此曾几时，君又忽云亡。譬如忆家客，君辈俱束装。我独在天涯，飘零尚茫茫。转不如夜台，二子同徜徉。所以易箦时，君言如归乡。一笑逢澹影，诵吾诗几章。
哭王太丹
作者：吴嘉纪
朝代：明
体裁：古风

有鸟飞海东，音影两相须。中路失其群，怆然向天呼。噫嘻更噫嘻，与君结相于。性情总无异，别离尝有馀。二年去白甸，三年吴村居。十年虎墩客，未遑归旧庐。今年四十七，忽丧萧萧躯。有生苦隔绝，永隔将何如。思君白甸时，骨肉多艰虞。俯仰无可向，荒野自悲嘘。从兹抱深恨，是君长斋初。思君吴村时，水声乱阶除。终日不见人，浩浩斟一壶。大醉起作字，酒气纸上舒。是时在茅屋，一幅云烟图。思君虎墩时，朝对一卷书。夜对一庭月，蒲团坐空虚。耳目停往来，木石无此枯。思君虎墩时，寻君不敢疏。风雨中小艇，霜雪上瘦驴。半月不过君，从来此事无。居人数见者，尝闻笑我迂。入门乍呼君，君欢动眉须。亲为设床席，命妇烹瓜蔬。十日五日留，三更二更俱。不寐或不言，竹影满身扶。思君虎墩时，怀我天一隅。每望东淘树，哀吟抒叹吁。一灯朝寻斋，宛转歌呜呜。幽情与深意，理物任所驱。苍气及老致，高岑不能殊。思君虎墩时，送予归里闾。行行已分袂，回首频顾予。还自上冈阜，看我远回车。思君欲丧时，危坐毡氍毹。不受朋友赠，卖书制衣襦。意念如冰雪，俗尘不得污。思君欲丧时，七尺棱棱癯。夕入声欬欬，晓出行徐徐。两旬在左右，殷勤进杯盂。交情今日了，不忍离须臾。思君未丧时，遗我药与醹。不留扶弱骨，只忧故人痡。故人即健在，无君安用乎。思君未丧时，同过酒家垆。一瓯方在手，自叹身欲徂。再生愿为僧，寂栖深山嵎。不亲世烟火，松阴一万株。又托我身后，又自叹无雏。二月初九日，记得君语吾。去此曾几宵，存没倏异途。星影照冷户，风声带啼乌。君辞海上去，我在人间孤。
哭王水心
作者：吴嘉纪
朝代：明
体裁：古风

同里有四人，异姓称兄弟。郑侨急友难，七尺早徇义。道人王衷丹，肃默古松类。学佛忽有得，中岁谢尘世。论齿君最长，羸躯寒惴惴。顾影常自言，大年安可冀。今果辞白日，正首丘园地。前日远归来，为葬二亲计。二亲未能葬，长叹抱疴睡。榻下无儿孙，铛中无药饵。骨枯流水傍，君复何人瘗。忆昔好苦吟，溪上柴门闭。一字不孤冷，终夕弗肯置。阶前往来客，我独云同志。吾辈为樵渔，相订终年岁。垂老苦饥寒，去觅刀锥利。其术岂不善，不是腐儒事。孤身宿逆旅，竟与匪人值。踯躅歧路间，华发伤心剃。八载走山川，缁衣备劳瘁。计较平生日，何处非失意。忆昔归故乡，踪迹寄荒寺。亲朋还隔绝，故妻终摈弃。樊庄王老友，闻之垂双泪。扁舟共予寻，沿村呼姓字。踰垣君未忍，出见茅檐际。予疟发此时，草草又分袂。回望相送处，水阔斜阳坠。
哭琳仙·其一
作者：吴嘉纪
朝代：明
体裁：古风

独卧佛灯里，故人不至不肯死。风寥寥，雪絮絮。故人千里至，执手一哭已无事，魂魄欲别形骸去。
哭琳仙·其三
作者：吴嘉纪
朝代：明
体裁：古风

岁岁言归家，今朝归地下。悲哉游子魂，夜夜寻父不能舍。父不知，霜晨起，头白身寒空倚徙。自启破柴扉，迢遥犹望尔。
哭琳仙·其二
作者：吴嘉纪
朝代：明
体裁：古风

卖汝书，葬汝躯。送汝出南郭，南郭钟磬音徐徐。野日微，野烟夕，鸦雏昏语促归客。呼汝呼汝别汝去，伴汝只有道旁树。
哭琳仙·其五
作者：吴嘉纪
朝代：明
体裁：古风

寂寂南郊陌，细雨烟迷长是夕。累累北邙土，寒食草青皆有主。君独飘零白水滨，赠君纸钱亦无人，谁怜死后君更贫。
哭琳仙·其六
作者：吴嘉纪
朝代：明
体裁：古风

不爱世上名，甘心沦布衣。只写江南山，换酒慰朝饥。昨夜酒尽月满室，自愧年过李长吉。半世精魂诗几篇，别去托我人间传。
哭琳仙·其四
作者：吴嘉纪
朝代：明
体裁：古风

酒是尔知己，沽得一斗来浇尔。对尔我悲悲难言，不知尔悲复何似。魂兮尔且醉，吾暂忍吾泪。
哭程在湄·其一
作者：吴嘉纪
朝代：明
体裁：古风

谁为不死者，悲君年少日。青青松柏枝，翻同芳槿质。夙昔厌纷华，相期崇令德。命衰逢委化，不得共努力。黄叶满淮南，月沉夜昏黑。游魂何处招，旧馆遗琴瑟。
哭程在湄·其三
作者：吴嘉纪
朝代：明
体裁：古风

幼儿生两月，大儿甫三龄。鬼伯催促时，抚摩万种情。隋苑风萧条，白杨乌鸦鸣。送君此中去，长卧谢浮名。陂塘藕花香，日出远岫青。生前来游此，几度啸歌声。
哭程在湄·其二
作者：吴嘉纪
朝代：明
体裁：古风

兄弟嗜诗书，各居一小楼。窗牖两相向，桐阴昼悠悠。閒门谁往来，一二敝羊裘。重阳雨初霁，携手游林丘。迟回菊花前，樽酒何绸缪。谁知是死别，思君搔白头。
哭程在湄·其四
作者：吴嘉纪
朝代：明
体裁：古风

仲夏来邗上，秋尽未还乡。风吹我絺衣，谁知子心伤。即今荡子身，半是子衣裳。人亡物尚在，何忍不卷藏。飘蓬原野间，无奈多雪霜。贫贱交情薄，老泪徒浪浪。
善哉行二首·其一
作者：吴嘉纪
朝代：明
体裁：四言诗

华镫颎颎，命管调弦。亲交满堂，谁不豪贤。名花易零，良宵易晨。及时弗乐，老来逼人。梦骑虎身，寤当麋额。麋额有角，抵触顿客。宝刀在手，疾视横行。勋著人间，退守躬耕。泾水入渭，浊我清波。贫贱不廉，受辱良多。
善哉行二首·其二
作者：吴嘉纪
朝代：明
体裁：四言诗

车轮薄薄，迅如日月。逢旧道旁，各惊华发。黄鹄自怨，鶱举高高。顾盼网罗，辛苦云霄。含意勿吐，窃愧称夫。群士仰訾，阔唇短躯。夸父逐日，帝女填海。虽罕成功，志愿恒在。解忧深夜，唯弦与觞。醉弹一曲，星辰摇光。
喜刘师移家至淘上
作者：吴嘉纪
朝代：明
体裁：古风

春风吹绿东淘柳，师弟相逢皆皓首。吾师经史饱胸中，何事栖栖只糊口。忆昔青毡坐此乡，数十弟子同一堂。吾师学大才更异，执笔耻作今文章。其时我年方弱冠，如航巨壑初得岸。业成慷慨出衡门，海内谁知遭丧乱。江山非旧各酸辛，浮云富贵让他人。吾师匿影四方去，我亦哀吟卧水滨。水滨漠漠户慵启，绳床破屋多风雨。身寒羞受故人袍，肠饿不借邻家米。何幸吾师刺艇来，复携八口居吾里。吾师吾师不忧穷，春秋七十颜如童。狂歌敝褐与时绝，卖卜负薪期我同。他日无惭高士传，小儿休笑两衰翁。
喜汪简臣自京口归东淘过访二首·其一
作者：吴嘉纪
朝代：明
体裁：古风

东淘柳条向西青，枝上晨鸟飞且鸣。晨鸣暮鸣思无聊，念君西游适金焦。山月妙高台，江松三诏洞。沙鹭水花接笑言，渔翁释子相迎送。范公堤边旧草堂，累月醇酝乾壶觞。我友直似壶中酝，醒人夜夜不能忘。
喜汪简臣自京口归东淘过访二首·其二
作者：吴嘉纪
朝代：明
体裁：古风

云散碧岩峞峞高，拭开老眼看故交。篱落鸡犬有欢颜，故交身体安如山。我昔避债匿芦渚，子解金钱掷债主。虎狼莫敢施爪牙，为逢仗剑鲁朱家。家舍梅开卒岁时，归来酌酒对花枝。我友直似掌中剑，懦夫日日不能离。
嗟哉行赠钱烈士
作者：吴嘉纪
朝代：明
体裁：古风

嗟哉，田仲郭解，斯人已徂。残忍者，不复有人断其头颅。嗟哉，世间道途何处无崄巇，徒尔按剑太息胡为乎。不见官人虐人孤，晨箠夕挞，儿无完肤。儿潜身入野雪哭，昨日王孙，今日困辱为人奴。嗟哉，哭声一何悲，行路泣下悲哀。行路何人，虞山烈士，远自彰义门来。慷慨前与官人言，彼孤王孙。当以金赎，官人摇手不受金，答言雨下勿再入云，泉出不更还源。彼童子若鹍鸡，在吾篱藩。虽有两翅，岂能得上天飞翻。烈士闻之，发竖心意烦。官人宦游北上，烈士亦徒步入彰义门。疾呼向大廷，誓必赎孤，义欲捐生。黄金台下，谁不直此不平之鸣。爰有忠烈裔，排患拂衣起。隋珠赵玉，挈还烈士。花开夜树，月出东水。侣伴举酒贺，醉歌长安市。雨入云，源见泉。鹍鸡翅，飞上天。独惜手把龙泉，仍使官人头，乃与项领联。回睇官人，车轮转烈士中肠，且携孤儿归故乡。嗟哉。
嗟老翁
作者：吴嘉纪
朝代：明
体裁：古风

嗟老翁，徵聘来。翁应称疾卧乡里，不则遁迹异县，云山之内，烟壑之隈。徵聘来，未及翁。翁避地已三十有六载，曷为一旦谢人群，捐躯体，不待天年终。吁嗟哉，翁阅世间，亦有翁隐南山，亦有翁隐北山。求贤诏书下，庞眉皓发，纷纷乘车骑马别松关。童稚识翁颜，儒生诵翁文词。当代遗老非翁谁。年七十，立路歧。出不可，处不可，嵬嵬一老，不死复安之。吁嗟哉，翁求死，死何方。海内久无家，首丘奚所望。月辉不藉星，孤茝能芬芳。丈夫蹈义，宁必牵衣洒泣妻孥旁。延颈睐远峰，晻晻茸茸。中有人兮，饮飞瀑，依长松。要欲蹑其踪。披兰带蘅佗自适，志士难与言心胸。嗟老翁，浙江鸣，高潮低潮忽怒生。思悄悄兮人抱石，来瞻狂澜兮眦血沾缨。愿见彭咸，愿从屈平。野雨浽溦沙渚暮，浪啾啾兮江鬼迎。嗟老翁，几时还。清仪癯影行企企，乾坤迫窄罢留连。歌呜呜兮酒伴，色怆怆兮渔船。嶂微阴，月半圆。林花发红水蒲绿，岁岁年年啼杜鹃。
嘉树词
作者：吴嘉纪
朝代：明
体裁：古风

闺中有嘉树，三月好花发。年年此时节，游子在天末。天末轩车来几时，顾影徒矜妖冶姿。狂风一夜催春老，落尽荣华君不知。
四月一日送汪梅坡之东亭
作者：吴嘉纪
朝代：明
体裁：七言绝句

树上莺啼犹是春，城东雨过不生尘。菜花蒲叶故乡路，独倚杖藜看去人。
垂钓行答郑绛州
作者：吴嘉纪
朝代：明
体裁：古风

风吹明月上海树，照我鬒发成蓬麻。壮志犹存貌已老，夜深顾影生叹嗟。悔未从学安期生，徒羡其枣如大瓜。又未获从李广游，弯弓射虎南山头。敛抑猛气上小舟，天海之际垂钓钩。几千万里看残日，三十六年披敝裘。得鱼携归故林路，木叶纷纷岁云暮。丝缗不慰妻孥饥，缊缕偏遭乡里恶。歌罢将怀语阿谁，睡酣举足加何处。门外飘然逢子真，如鸥如鹭清溪滨。不随白云眠谷口，乃谓东淘似富春。严光踪迹君休拟，贱子平生无故人。
城北汎舟
作者：吴嘉纪
朝代：明
体裁：五言律诗

高塍流细泉，湖草碧芊芊。燕子归僧舍，杨花落酒船。良辰连雨后，往事古台边。水调无人唱，隋宫起暮烟。
城闭不能出汲江水汪舟次乞诸豆腐店得水半瓮煮茗供余喜赋
作者：吴嘉纪
朝代：明
体裁：七言律诗

故人怜我渴无赖，去汲江流逢闭城。赠出路傍殊可愧，担来竹下有馀清。不愁旅夜衰年病，共对空斋落月晴。茆店鸡鸣天欲曙，夫妻竟为罢谋生。
堤上行二首·其一
作者：吴嘉纪
朝代：明
体裁：古风

高低田没尽，横流始归海。坏堤石出何磊磊。官长见田不见湖，摇手不减今年租。未崩河堤馀几丈，留与催租者。草枯风瑟瑟，往来走驿马。
堤上行二首·其二
作者：吴嘉纪
朝代：明
体裁：古风

岸旁妇，如花枝，不妆首饰髻低垂。达官大贾画船近，长跪欲告肠中饥。举头不觉双泪堕，隔河望见露筋祠。
堤上谣·其一
作者：吴嘉纪
朝代：明
体裁：古风

汴泗河淮，水合势高。行我下河，千里滔滔。
堤上谣·其三
作者：吴嘉纪
朝代：明
体裁：古风

水声断肝肠，登高望侬村。乔木不见顶，何处是柴门。
堤上谣·其二
作者：吴嘉纪
朝代：明
体裁：古风

牛鸣鹙啸，不见渡船。侧水如矢，直到堤边。
堤上谣·其四
作者：吴嘉纪
朝代：明
体裁：古风

断竹拾苇作巢居，胡为乎生人为渔，死人饲鱼。
堤决诗·其一
作者：吴嘉纪
朝代：明
体裁：古风

田桑溪柳栖野鸡，洪水西来崩我堤。村村稻苗今安在，川飞湖倒接大海。尽说小船直万钱，谁知楫短不能前，一浪打入水半船。
堤决诗·其七
作者：吴嘉纪
朝代：明
体裁：古风

兄之舟船系树下，憎我贫穷不肯借。伊昔渔父渡穷士，行路之人尚如此。缓急自伤有所求，低颜更与何人谋，尽室应从正则游。
堤决诗·其三
作者：吴嘉纪
朝代：明
体裁：古风

浮来草屋如浮萍，蟋蟀啾啾屋脊鸣。家人延颈望天晓，水作北风寒气早。桁无衣裳甒无餐，空肠瘦骨当狂澜，何时有暇愁饥寒。
堤决诗·其九
作者：吴嘉纪
朝代：明
体裁：古风

去年夏秋雨泽绝，嘉禾枯似翁媪发。今年天漏夏日冷，黄鱼黑鳖戏树顶。无税无粮官长矜，吏胥用钱求开徵，以灾为丰尔最能。
堤决诗·其二
作者：吴嘉纪
朝代：明
体裁：古风

今日随人去筑堤，明日随人去守堤。飓风霪霖无休息，土湿泥流积不得。杖藜登高看水长，东舍西邻白泱泱，虾蟆入门坐蘋上。
堤决诗·其五
作者：吴嘉纪
朝代：明
体裁：古风

暮年辛苦饲孤孙，黄口命倚白头存。饼饵断绝已两日，水中走来抱我膝。鹙鸧天上鸣嗷嗷，叹息汝祖非其曹，不得衔汝出波涛。
堤决诗·其八
作者：吴嘉纪
朝代：明
体裁：古风

漉起瓮中数升黍，灶沉薪湿不可煮。家僮营营欲奚适，毒蛇蜿蜒遍阡陌。高歌落日惨我颜，胶漆故旧阻河关，安知我在洪涛间。
堤决诗·其六
作者：吴嘉纪
朝代：明
体裁：古风

黧猫公然蹲屋梁，黄犊只欲走上墙。家家登艇向高岸，水烟中人开眼看。平生骨肉安在哉，有兄有兄居崔嵬，曷不垂手援我来。
堤决诗·其十
作者：吴嘉纪
朝代：明
体裁：古风

刘生寄我籴米赀，甑结檐头乞火炊。炊熟欲餐转踟蹰，念生囊中钱已无。容易用钱俗所鄙，违俗更有程季子，刺船寻我涨瀰瀰。
堤决诗·其四
作者：吴嘉纪
朝代：明
体裁：古风

有客徙室就高崇，赠之篱边菊数丛。萧萧晚芳予所嗜，常捧泥土雨后植。影落清波恋老身，何须一处同沉沦，作花好对新主人。
复洲田四首与老友陈鸿烈·其一
作者：吴嘉纪
朝代：明
体裁：古风

洲田复与民，官长示告谕。故主前来看，犹疑梦未寤。落叶遇回风，衰林寻旧树。寥寥乱后人，历历沙上去。烽燧垒尚在，望望生惊惧。十年避兵戈，万姓凋道路。他乡沟与壑，一步一回顾。
复洲田四首与老友陈鸿烈·其三
作者：吴嘉纪
朝代：明
体裁：古风

泱莽大洲上，君亦结茅茨。虽无百亩田，芜秽转易治。耕牛托老仆，诗书诲娇儿。开门清风来，江平水漪漪。明月出远峰，哀笳不复吹。时时闻荡桨，城中输赋归。馀生免丧乱，税课安敢迟。
复洲田四首与老友陈鸿烈·其二
作者：吴嘉纪
朝代：明
体裁：古风

斜日寒江流，褰裳试遵渚。不悟馀黎民，重践旧田土。庐墓在何处，四顾唯榛莽。雉鸡见人飞，狐狸嗥且怒。生理何暇计，先须蔽风雨。刈草覆我阶，叠石为我堵。不复辨东西，向山编竹户。室成谁往来，芦中有渔父。
复洲田四首与老友陈鸿烈·其四
作者：吴嘉纪
朝代：明
体裁：古风

朝筑潮水堤，暮锄野芦根。且以糊口腹，漫思长子孙。我闻甲申前，此地如桃源。鸡犬江山际，灌木深里门。霜落秫穗熟，橘柚香村村。日晏钓鱼归，邻里笑语喧。想见太平时，家家酒满樽。
夏日题松圆老人画寄吴兰根
作者：吴嘉纪
朝代：明
体裁：古风

海滨三伏亭午时，鸦鹊敛翼匿蒿艾。老夫病热将安适，床上展阅松圆画。庭宇冉冉云气来，山川蒙蒙雪片大。岩裂风吼石欲堕，泉冲窦凝霰微洒。迟迟行路者谁子，身缩驴背笠覆盖。仆夫褐飘步不进，手僵指直难结带。遥向小桥寻径往，不知何村有浆卖。伊余卧游甫未毕，倏觉暍疾尽已瘥。脚赤焉用层冰踏，神寒反思杲日晒。因念白沙吴居士，暑天事佛弗弛懈。远心西漾随鲤鱼，画图寄去草堂挂。清凉趣在炎热中，此意但有居士会。
夏日题程梅憨洗桐图
作者：吴嘉纪
朝代：明
体裁：古风

秋兰娱屈子，篱菊媚陶公。如何程梅憨，乃好青梧桐。翳翳荫林堂，萧萧缘涧水。已堪托琴书，还畏沾泥滓。涧声上树飞，林气湿人衣。炎晖炙四野，此地阴霏霏。眼底无纤尘，心神亦清绝。翻笑颍上翁，祗令双耳洁。
夏次功来东淘业盐赠诗二首兼答汪叔定见寄·其一
作者：吴嘉纪
朝代：明
体裁：七言律诗

不妨鱼目溷明珠，皂帽青袍碧海隅。伏骥几曾忘道路，困鳞聊且就沾濡。地偏野月来随客，俗厚商人肯敬儒。应接得閒还啸咏，东淘新酒正堪沽。
夏次功来东淘业盐赠诗二首兼答汪叔定见寄·其二
作者：吴嘉纪
朝代：明
体裁：七言律诗

来鹙去雁任纷纷，茅屋清溪远俗氛。自是菰蒲堪送老，谁知言笑得同君。秋晴海上寻黄菊，日落淮南见白云。独有良朋怀故旧，临歧一倍惜离群。
夜发
作者：吴嘉纪
朝代：明

客意急前路，中宵刺小舟。寒潮随棹去，明月有声流。袱被裹诸子，梦魂围一愁。鸡鸣霜满岸，莫辨古扬州。
夜发
作者：吴嘉纪
朝代：明
体裁：五言律诗

客意急前路，中宵刺小舟。寒潮随棹去，明月有声流。襆被裹诸子，梦魂围一愁。鸡鸣霜满岸，莫辨古扬州。
夜发
作者：吴嘉纪
朝代：明
体裁：五言律诗

田家夜收稻，吾亦适江关。灯火远相映，去留俱不閒。水喧仙女庙，月上谢公湾。一路饶风景，扁舟任往还。
夜发
作者：吴嘉纪
朝代：明

田家夜收稻，吾亦适江关。灯火远相映，去留俱不闲。水喧仙女庙，月上谢公湾。一路饶风景，扁舟任往还。
夜发蛮子庄寄黄天涛
作者：吴嘉纪
朝代：明
体裁：七言绝句

蛮子庄前挂席归，姜家堰上月辉辉。情人相近起相望，淮水不流低雁飞。
夜坐
作者：吴嘉纪
朝代：明
体裁：古风

窗冷不能眠，揽衣起长喟。杳冥半夜秋，空我十年累。阶庭如荒山，中有古初意。繁虫声忽乱，月欲上颓砌。
夜归
作者：吴嘉纪
朝代：明
体裁：四言诗

独行草中，日没野黑。呼人不应，欲退不得。墓木叶乱，其下鬼集。风走水上，狐出土隙。一身区区，险恶互及。
大姊没百日矣诗以哭之·其一
作者：吴嘉纪
朝代：明
体裁：古风

三日不见姊，便去扣柴扉。即今已百日，扶杖我焉之。骨肉到衰老，泉水下山时。前水兴后水，聚散何可期。悲哉南北枝，同根异荣萎。残月照户牖，如闻声幽噫。隙里驹难驻，辽东鹤未归。年华我亦暮，清涕空累累。
大姊没百日矣诗以哭之·其三
作者：吴嘉纪
朝代：明
体裁：古风

姊丈习章句，高情轻腐儒。里闾值颠危，往往起相扶。同志门内得，援彼寡与孤。义室金不止，岁饥尤拮据。半菽亦分食，数椽爰共居。寡妇免再嫁，孤儿今有须。他家骨肉聚，夫子怀抱摅。厨中甑生尘，吟咏乐有馀。
大姊没百日矣诗以哭之·其二
作者：吴嘉纪
朝代：明
体裁：古风

制齑暮为羹，糜匏朝当糗。心酸肠腹苦，无告贫家妇。家贫多早死，吾姊不幸寿。操持五十年，精血透井臼。翁斋手烹蔬，姑病手濯垢。二人养已终，绩纴买田亩。屋角稨豆花，门墙竹与柳。晚景将优游，谁知骨遽朽。
大姊没百日矣诗以哭之·其四
作者：吴嘉纪
朝代：明
体裁：古风

雠怨吾未报，草间甘老死。悲歌邻里愁，姊也颜色喜。殷勤相慰劳，贳酝鲙河鲤。觞至感知我，泪下如秋水。我今击剑歌，赏音复谁是。吾姊一寸心，颎颎九原里。愿弟为词人，愿弟为烈士。不类屈原媭，不惭聂政姊。
天宁寺晓月
作者：吴嘉纪
朝代：明
体裁：五言律诗

竟夜不能寐，数疑天已晨。披衣闻去雁，出寺看归人。野外连霜白，城头上月新。无劳冷相照，还是远游身。
孙八期过人家看菊不果
作者：吴嘉纪
朝代：明
体裁：五言律诗

溪上谁家菊，开扉任客看。杖藜方有兴，风雨忽无端。昨夜灯光里，茆亭水气寒。徒怜泊船处，花影出阑干。
孤筠一首呈臬司金公
作者：吴嘉纪
朝代：明
体裁：古风

孤筠生寒谷，桃李近门阑。门阑扶植多，华滋殊不难。不见阳和至，娇鸟声绵蛮。群树芳菲菲，游人顾之欢。眄彼谷中筠，萧条犹旧颜。春风不择物，动荡无时閒。自然嘘煦意，肯及冰雪间。何心竞荣艳，但欲离苦寒。
学圃草堂为胡益赋
作者：吴嘉纪
朝代：明
体裁：七言律诗

解组归来更卜居，寒溪老树兴萧疏。高情自古怜三径，吾道于今重一锄。朝采露葵留客饭，夜分渔火课儿书。地偏莫患无邻并，隔水梅花是我庐。
宁四公诗
作者：吴嘉纪
朝代：明
体裁：古风

我闻洪武皇帝二十年，中原子弟多戍边。开边拓宇岁不歇，故乡那得归耕田。海树乌栖溪月圆，乌撒军人万里还。尽室惊看如梦寐，老亲喜极转潸然。骨肉款款重依依，不知假期难久延。访旧比邻方载酒，催行里正已鞴鞯。妻子更牵衣，双亲齐抚背。顿足仰面向天哭，高天皦日为昏晦。就中一弟中心烦，呼人置兄起相代。入门自裹头，出门自束带。军令不用暂留恋，弯弓插箭随前队。驱马渡吴山，山深日落无人行。密林峭蹊马蹄侧，枝上鹧鸪时一声。慷慨征夫颜色苦，开眼不见亲弟兄。行行历楚疆，七泽鱼龙乡。波涛匉訇气墆翳，回头数望耶与娘。危樯敧柁往前去，黄陵庙前风大狂。风狂舟楫覆，壮士逢夭殇。未把吴钩舒国奋，翻成李树代桃僵。白骨从此日漂泊，闺中延颈复何望。君看东海箜篌引，悽怆哀音千载长。
安丰场绝句四首·其一
作者：吴嘉纪
朝代：明
体裁：七言绝句

尽说安丰风土非，蒹葭瑟瑟鹭飞飞。谁知斗大潮边室，闻道当年有布衣。
安丰场绝句四首·其三
作者：吴嘉纪
朝代：明
体裁：七言绝句

场东卑狭海氓房，六月煎盐如在汤。走出门前炎日里，偷閒一刻是乘凉。
安丰场绝句四首·其二
作者：吴嘉纪
朝代：明
体裁：七言绝句

儿童弄武范公堤，塞马腾来踏作泥。无数髑髅衰草里，年年变作野禽啼。
安丰场绝句四首·其四
作者：吴嘉纪
朝代：明
体裁：七言绝句

烟火萧条户口残，半遭客债半遭官。当年骏马轻裘子，彻夜西风破屋寒。
客中七夕时与汪长玉别
作者：吴嘉纪
朝代：明
体裁：古风

斜月照天河，牛女遥绻绻。如何同此夜，人间天上异欢怨。昔为深山石，今为出山泉。可怜皓首飘零客，来饮君家离别筵。杯阑慷慨歌一曲，君上扁舟毋踯躅。吉水沟头杨柳黄，望江城外醽醹绿。
客中行二首呈关中王季鸿·其一
作者：吴嘉纪
朝代：明
体裁：古风

川陆无人声，层云黯短日。白发行路子，岁暮惨无色。褐敝带复断，寒躯伛不直。阳鸟东南飞，肃肃振羽翼。水深舟楫绝，徒望旧家室。采荼满怀抱，辛苦人不识。低头还入门，脉脉向俦匹。
客中行二首呈关中王季鸿·其二
作者：吴嘉纪
朝代：明
体裁：古风

渊渊东海水，盘盘太华山。尔我结交情，岂不深且坚。管鲍重贫践，风流存往编。何须歌越谣，所愿名誉贤。今日美少年，明日凋朱颜。男儿生一世，倏如云过天。匡衡不读书，今人谁为传。
客中送汪文冶之衡州
作者：吴嘉纪
朝代：明
体裁：古风

老怀易忘失，偏不失羁愁。金尽浪依人，悲君亦远游。远游何处所，春水满扬子。江树鹃啼一片月，云山客路三千里。寒泉皎皎下青松，君到衡山定忆侬。题罢音书无北雁，踟蹰独上祝融峰。
客夜寄汪少文·其一
作者：吴嘉纪
朝代：明
体裁：古风

瓜瓠缠草屋，旅人卧屋中。乾叶四壁鸣，夜深起飓风。飓风愁予心，两载独行吟。旷野不可处，披衣望城阴。去去无车轮，苦思黄叔度。复愿为飘蓬，转向隋宫路。
客夜寄汪少文·其二
作者：吴嘉纪
朝代：明
体裁：古风

莫笑老年人，叙说多往昔。记得尔啼时，石池藕花白。才见弧悬门，旋闻冠加首。冰雪清肺肠，日月过户牖。杜若及时荣，云松自言青。岁寒有颜色，终让尔芳馨。
客少
作者：吴嘉纪
朝代：明
体裁：五言绝句

客少户尝掩，天寒犬不吠。梅花当故人，终日坐相对。
客悔斋送汪舟次之真州
作者：吴嘉纪
朝代：明
体裁：五言律诗

江头北风肃，鸿雁各飞翻。汪子携书卷，真州去杜门。斜阳分远岫，白水涨荒村。一见梅花放，知君忆故园。
客悔斋送汪舟次之龙冈
作者：吴嘉纪
朝代：明
体裁：七言律诗

正值梅花开草堂，扁舟何事去天长。家园入梦同遥夜，老病无依各异乡。药裹半囊为旅食，诗篇几帙是行装。他时见月应相忆，君上龙冈我蜀冈。
宿三江口
作者：吴嘉纪
朝代：明
体裁：五言律诗

浅水回沙岸，凄风送角声。月明乡树远，潮长客船轻。饥馑多为盗，堤防正用兵。归心中夜剧，江北听鸡鸣。
宿从容庵
作者：吴嘉纪
朝代：明
体裁：五言律诗

老僧借宿处，窗对大江开。茆屋无门户，寒潮夜去来。火明扬子渡，钟动妙高台。萧瑟凭风雨，绳床有旧醅。
宿白米村
作者：吴嘉纪
朝代：明
体裁：五言律诗

黄叶树头下，北风溪上凉。村孤愁独夜，人老适他乡。水店飞萤入，秋田晚稻香。故林望不见，葭菼暮苍苍。
寄别江汉纬
作者：吴嘉纪
朝代：明
体裁：五言律诗

挂帆更回望，病友在南林。楚塞秋声起，淮流日暮深。野禽争独树，村月急鸣砧。我识雷塘路，舟中有梦寻。
寄叶澹生
作者：吴嘉纪
朝代：明
体裁：五言律诗

到处自忘机，同袍似汝稀。终年名岳住，何日钓船归。作赋霜生鬓，弹琴月满衣。几回逢胜境，叹息素心违。
寄吴介兹
作者：吴嘉纪
朝代：明
体裁：古风

黄鹄恋俦侣，江岸徘徊飞。如何同心人，咫尺与我违。旧宅遍秋草，寒蝉鸣落晖。闻君远归来，儿女啼无衣。对此怀故交，题书问渴饥。再拜开锦函，中情何依依。嗟哉荼与蓼，味苦怜者稀。
寄吴公调
作者：吴嘉纪
朝代：明
体裁：五言律诗

昔日穷愁里，看余发旧林。悬知游子况，尚在故人心。书去梦魂远，花开离别深。喈喈啼绿树，求友愧春禽。
寄吴昌言·其一
作者：吴嘉纪
朝代：明
体裁：古风

江云变为水，日暮声潺湲。引领揽衣袂，清风吹泽兰。搴芳曾有期，涉远思古欢。一从索居来，几易暑与寒。予发既已秃，闻君鬓亦斑。紫芝欲笑人，去日殊不还。祝鸡霁松下，种秫烟陇间。安能共长往，不见俗士颜。
寄吴昌言·其三
作者：吴嘉纪
朝代：明
体裁：古风

芳躅复何在，乃在宛之滨。碧浮岫远远，白折溪沄沄。依稀桃源洞，容与钓弋群。瞿硎避世翁，此地昔尝闻。庐舍弗可见，山山起白云。白云足娱人，赏弄今有君。汪伦里贳酒，谢朓亭为邻。醉来便高卧，庶不弱先民。
寄吴昌言·其二
作者：吴嘉纪
朝代：明
体裁：古风

卤壤昨行贾，高情谁可比。无心一沙鸥，饮啄群凫里。萧苇怡泳游，鱼盐静栖止。即事有仁义，刀锥安足鄙。一朝聚老幼，焚券别海市。只今旧门庭，薜荔滴露水。巷思倜傥生，家祝鸱夷子。感人以德音，歌咏何能已。
寄吴灵稚·其一
作者：吴嘉纪
朝代：明
体裁：七言律诗

我思扶杖去遨游，良友佳山古歙州。岭上日斜樵个个，涧中云起鹿呦呦。村无灾沴人难老，里接松杉地易秋。白水碧岩尤胜绝，先生家在石桥头。
寄吴灵稚·其三
作者：吴嘉纪
朝代：明
体裁：七言律诗

鹅公习静绿溪湾，扫石焚香日月閒。履不出门四十载，云同住屋两三间。沧江有路多修阻，白社何人共往还。真趣玄言君独会，宛然支许在尘寰。
寄吴灵稚·其二
作者：吴嘉纪
朝代：明
体裁：七言律诗

结交何必手曾携，卓卓芳踪我所思。薇蕨味甘虞夏后，绮园身老汉秦时。泉声欲熟煎茶灶，草色初来洗药池。却笑伯休称大隐，姓名翻使俗人知。
寄子崔
作者：吴嘉纪
朝代：明
体裁：五言律诗

忆昔白门返，山山陟冻云。有衣曾共我，遇冷必思君。服气病初去，掩扉铛自闻。书缄长不寄，只恐怨离群。
寄子期
作者：吴嘉纪
朝代：明
体裁：古风

知己不在眼，眼前春又残。可怜离别处，夜夜猿声寒。孤月更来照，七弦无与弹。愁看江海路，日夕生波澜。
寄孙八豹人
作者：吴嘉纪
朝代：明
体裁：五言律诗

蓬蒿满城郭，孙八客其乡。明月连宵好，秋风古寺凉。借书敧枕读，沽酒唤僧尝。须遣羁愁去，天涯鬓已苍。
寄学宪田纶霞先生·其一
作者：吴嘉纪
朝代：明
体裁：古风

炎炎秦燄后，经学乃在齐。邈矣子庄氏，嵬然汉帝师。家风久勿坠，天际轩车来。作人江南北，一凤毛辉辉。文采非无徒，楷模世所稀。山桐入爨下，贾铎沉路蹊。赏识今日遇，永辞燔与泥。
寄学宪田纶霞先生·其二
作者：吴嘉纪
朝代：明
体裁：古风

冬晖始及春，寰宇忽生气。层冰失其坚，啼鸟亦稍至。阳和讵有私，寒者先得意。我闻揽芳人，辛苦仍树艺。桃花李花开，复好淮南桂。夜明野雪晴，醇酎热觞觯。坐迟薜萝衣，兰舟舣林际。
寄李小有
作者：吴嘉纪
朝代：明
体裁：五言律诗

白发苦吟叟，天寒何处眠。平生才半面，离别又三年。湖阔夜无浪，月高樽在船。不能如野鹤，随尔荻花边。
寄汤岩夫
作者：吴嘉纪
朝代：明
体裁：古风

相识各已老，十年复阻绝。登高望浮丘，日落江湖阔。同心怨离居，白发禁久别。自君歌北风，乾坤盛雨雪。褰裳欲何之，举步泥滑滑。踽踽避膏沃，栖栖采薇蕨。波澜不上山，熠耀空照热。披裘弃遗金，愧杀吴季札。
寄汪虚中·其一
作者：吴嘉纪
朝代：明
体裁：古风

愁眼看黄鹄，天涯泪如霰。何心慕云霄，奋飞实所愿。微哉道上蓬，身逐凄风转。景光忽已暮，故根亦已远。何如青松枝，泉石相缱绻。苍苍云岫外，辛苦君不见。
寄汪虚中·其三
作者：吴嘉纪
朝代：明
体裁：古风

明明海滨月，翳翳桑下门。避地来吴汪，携手如弟昆。有暇时命酒，无忧不对萱。乐极哀情至，东西各飞翻。只今旧酒徒，唯我与君存。老夫糊口出，君亦归田园。饥雀恋空仓，羸骥怀故轩。死别长已矣，生别伤我魂。
寄汪虚中·其二
作者：吴嘉纪
朝代：明
体裁：古风

美服昏夜掩，美玉石中匿。悠悠天地间，真赏那易得。自我别同心，怀抱多偪侧。魑魅立歧路，颠倒我南北。车侧同旅笑，壮腕不与力。毛褐御炎晖，葛屦行霜域。寒暄总自诒，敢怨人颜色。
寄汪虚中·其五
作者：吴嘉纪
朝代：明
体裁：古风

百年亦易尽，欢乐须及时。膏沃媚形骸，俗情每如斯。念君齿已壮，当世人不知。鹑悬冰雪候，蚁视乡里儿。岁暮空山里，梁甫吟正悲。悲吟和者稀，俦侣君相思。天寒无驿使，惆怅梅花枝。
寄汪虚中·其四
作者：吴嘉纪
朝代：明
体裁：古风

扶晨君从侄，邂逅广陵道。开尊始晤言，平生便倾倒。可怜轻薄场，恭敬向一老。归去耽林泉，与君恣幽讨。啸咏近鸾鹤，登临无晏蚤。徒思踪迹遐，不见颜色好。松泉寒溅溅，岭云暮浩浩。终然黄帝山，相随拾瑶草。
寄澄塘吴仁夫
作者：吴嘉纪
朝代：明
体裁：七言律诗

一雁南飞乍失群，江湖雨雪夜纷纷。去留共值岁云暮，老大还悲手易分。歙浦幽怀临积水，扬州旧梦隔浮云。黄金散尽归乡邑，惟有贫交不忘君。
寄王鸿宝
作者：吴嘉纪
朝代：明
体裁：五言律诗

养母值凶岁，荷锄安所之。莫将长夜叹，一使老人知。残犬桑颠吠，轻舟屋上驰。洋洋歌泌水，谁谓可忘饥。
寄程云家·其一
作者：吴嘉纪
朝代：明
体裁：古风

大弦音和平，小弦音清峭。音响虽不同，与君实同调。古曲雅逾淡，时俗每非笑。下里安可向，东海不妨蹈。海水何茫茫，伊人在前溪。雨歇开门望，远树鸧鹒啼。
寄程云家·其二
作者：吴嘉纪
朝代：明
体裁：古风

褰裳就葭菼，微风生水湄。水湄有芳草，气味近始知。子庄徙杜陵，幼安适辽东。经授乱离后，榻穿羁旅中。野蒿长入门，春花开入夏。梦里更寻君，依然旧馆舍。
寄程伯建
作者：吴嘉纪
朝代：明
体裁：五言律诗

山水滇南胜，知君定忆予。十霜垂老别，三度隔年书。荒徼兵戈里，遗民饥馑馀。此身方许国，莫漫羡鲈鱼。
寄程蚀庵·其一
作者：吴嘉纪
朝代：明
体裁：五言律诗

练江岩岫内，沙白苇萧萧。鹤发浮孤艇，渔竿阅两朝。岭云流作瀑，涧树侧为桥。不得来携手，思君颜色凋。
寄程蚀庵·其二
作者：吴嘉纪
朝代：明
体裁：五言律诗

鲁连老东海，周术卧高车。贫贱同轻世，登临各异居。楚云逢一雁，淮水送双鱼。疏懒应容我，三年始报书。
寄答席允叔·其一
作者：吴嘉纪
朝代：明
体裁：七言绝句

淮濆海浦路迢遥，记得兰舟系板桥。多少离忧人不见，鸠鸣桑柘雨潇潇。
寄答席允叔·其三
作者：吴嘉纪
朝代：明
体裁：七言绝句

欲上平山春未能，杖藜西望白云层。湾头柳色多情甚，为尔青青过海陵。
寄答席允叔·其二
作者：吴嘉纪
朝代：明
体裁：七言绝句

啸咏如今已白头，赏音人遇苇花洲。沧浪销我雄心尽，一曲渔歌涕泗流。
寄答汪扶晨
作者：吴嘉纪
朝代：明
体裁：古风

病渴老益甚，命棹还田家。情人相追送，赠我紫霞茶。此物瘳疾疢，岁产苦不多。感君回首望，已隔芙蓉花。花红江水碧，归程尽三百。茅斋林木里，明月照床席。独饮山中茶，忆此山中客。
寄赠方宁士
作者：吴嘉纪
朝代：明
体裁：古风

君从程季游，季也于余厚。知君善事师，心好师之友。相识忘老少，见招洁林薮。径花笑迎杖，家酝香出瓿。杂宾此地稀，明月中宵有。自怜田野趣，每与城市偶。岂不烦艺植，伊谁辨苗莠。爱汎主人劳，迹恭交态丑。益念君可亲，蔼如玉初剖。砥砺石应须，光辉尘未受。雪晴东风暄，绿见南梁柳。陈醴傥更斟，来携穆生手。
寄赠程孝常新婚·其一
作者：吴嘉纪
朝代：明
体裁：五言律诗

翰墨程生善，声名一郡传。里人因择婿，弱冠已称贤。壁上龙唇在，炉中鸡舌然。含毫复何向，新妇翠眉边。
寄赠程孝常新婚·其三
作者：吴嘉纪
朝代：明
体裁：五言律诗

已识才华美，还怜德性温。厦谁弃梁栋，氓自让玙璠。夫妇双栖庑，弦歌独闭门。伯鸾虽可学，何必恋丘园。
寄赠程孝常新婚·其二
作者：吴嘉纪
朝代：明
体裁：五言律诗

江村二月半，沙白草萋萋。林树水云聚，人家山鸟啼。室香巾漉酒，烟煖甑蒸梨。喜煞含饴者，孙儿今有妻。
寄赠程孝常新婚·其四
作者：吴嘉纪
朝代：明
体裁：五言律诗

溪晴流活活，山夕翠微微。栖宿鸳鸯喜，去来樵牧稀。留宾催煮酝，唤妇学烹薇。新旧意飞动，而翁正远归。
寄邓孝威·其一
作者：吴嘉纪
朝代：明
体裁：古风

铜炉何代冶，制古无人识。岁月磨雕文，浑然见异质。置身绮席上，岂不胜金玉。夜深吐芳气，氤氲久不歇。奈何美人遥，寥寥自一室。燃灰遂枯槁，朱火成隔绝。迷迭虽甚馨，何繇为君发。
寄邓孝威·其三
作者：吴嘉纪
朝代：明
体裁：古风

运会今如何，纷纭执管籥。有怀不肯默，缘调发哀乐。欢娱情易靡，悲愁响易索。孰是和平奏，尚须贾人铎。大雅久荒芜，斯人起林薄。操持正始音，一唱谐众作。矫矫泥滓中，何用嗟沦落。
寄邓孝威·其二
作者：吴嘉纪
朝代：明
体裁：古风

黄鹄大羽翼，乃向芦中翔。鼎烹奉仲繇，顾之涕盈裳。甘肥信云美，怙恃去高堂。荣达事事好，不如老亲傍。人生得终养，裋褐庸何伤。发白车轮边，展转为糇粮。裹粮望庐返，依依暮景光。
寄阎再彭·其一
作者：吴嘉纪
朝代：明
体裁：古风

武陵桃杳然，淮南桂犹好。斯人尘网中，高翔独何早。出城结草屋，栽树来啼鸟。俛仰日悠悠，衰颓已稍稍。秋雨过田园，家人采葵藻。开轩延孤赏，举案劝一饱。仲子有贤妻，灌园足娱老。
寄阎再彭·其三
作者：吴嘉纪
朝代：明
体裁：古风

郦炎吟见志，杨恽醉击缶。人情固多忌，其调亦伤厚。啸咏乃娱怀，忧患翻自取。缅彼大雅流，迥哉淮阴叟。春风随手来，群物解颜受。朝看天际云，暮倚门前柳。士穷无怨音，时俗安能咎。
寄阎再彭·其二
作者：吴嘉纪
朝代：明
体裁：古风

耽幽赋招隐，好我须同行。淼淼楚水中，双双钓鱼航。栖迟共菰蒲，饮啜多沧浪。自比于巢许，人称曰阎张。予生东海滨，独著薜萝裳。闻君居有邻，欲往河无梁。临流试极目，苇花秋苍苍。
寄题汪于鼎文冶始信峰草堂·其一
作者：吴嘉纪
朝代：明
体裁：古风

海水藏蛟龙，不拒虾与鱼。世人争入山，谁贤复谁愚。田泥映美珵，浦水还旧珠。时危在乡曲，贫贱怀亦摅。高山荜门前，去去聊卜居。石烟净毛髓，天汉凉衣裾。未遑问治乱，且自全我躯。兄茅而弟堵，筑室何劬劬。
寄题汪于鼎文冶始信峰草堂·其三
作者：吴嘉纪
朝代：明
体裁：古风

真僧乘化去，精舍存遗址。步虚何代人，瓢笠宿于此。石灶冷无烟，白月灶傍起。耸然来独坐，复闻江烈士。清飙卷巘云，飞鹤投泉水。卒逢君父难，褰裳别桑梓。发过三山竖，头掷九衢死。何用莲花青，何用灵芝紫。烈士即仙佛，吾慕寒江子。
寄题汪于鼎文冶始信峰草堂·其二
作者：吴嘉纪
朝代：明
体裁：古风

兹峰常梦想，今到峰上头。松瘦气长清，四叙如深秋。开门临万象，散发人悠悠。云生散花坞，水白莲花沟。日月走一壁，阶庭凌九州。移尔昆季情，销人古今愁。畏垒寓庚桑，社山栖吾丘。青青千岁猿，招之从我游。
寄题黄公言烟鬟小结
作者：吴嘉纪
朝代：明
体裁：五言律诗

江北避人者，公言致足贤。为园徵客句，种柳引村烟。世上不容傲，此间可以眠。柴关君莫闭，我欲放渔船。
寄题龚大野遗新居·其一
作者：吴嘉纪
朝代：明
体裁：古风

乱离足飘泊，老大还郊坰。江水真有意，流转一浮萍。亲戚复谁在，虎啸山风腥。惊疑儿女色，顾恋归人情。翳翳寒烟墟，萧萧茅草亭。琴书既有托，敛迹谢逢迎。澄潭入郭流，群峰绕舍青。悄然松际月，闻尔商歌声。
寄题龚大野遗新居·其二
作者：吴嘉纪
朝代：明
体裁：古风

君乡是旧京，山盘江潆洄。胜槩今何似，处处蒿与莱。邈哉尔幽居，却傍清凉台。落日试登眺，吴楚潮皑皑。三山若图画，钟阜何崔嵬。樵牧指伊人，俛仰襟抱开。谁知游览意，百感从中来。
寒夜寄刘道人并乞小影
作者：吴嘉纪
朝代：明
体裁：古风

邻寺磬声过，户内静如谷。此时灯影中，道人应未宿。夜冷寻寂寞，身物齐向肃。不知独坐时，曾念吾面目。道人倘相念，起就窗下墨。短杖双芒鞋，长溪几寒木。写出吴野人，与君坐茅屋。
寒夜试吴昌言所惠园茗
作者：吴嘉纪
朝代：明
体裁：五言律诗

寒泉白石铛，试茗掩柴荆。对月不分色，无人偏有情。精神深夜醒，烟火一家清。谷雨新芽媆，还期送我烹。
寓季州来先生城中别业
作者：吴嘉纪
朝代：明
体裁：五言律诗

扶童归里去，冰雪守阶庭。半榻分君冷，孤灯照我醒。车来依旧少，鸿过悄然听。不负先生意，双扉日日扃。
对雪选鸿宝诗
作者：吴嘉纪
朝代：明
体裁：古风

子不生今日，子身安肯贱。子不至今日，子诗安得善。吾子称诗人，沧海愚风变。况以平生心，尽寄野人选。携盏入寂寞，诗境身亲遍。閒删子所欢，更去人所恋。寥寥几咏歌，字字存颜面。日夕庭鸟稀，白雪随一卷。
寻酒家不得
作者：吴嘉纪
朝代：明
体裁：七言律诗

岁暮羁孤邗水涯，骤逢好友即为家。相携几里共谋醉，若得一壶安敢赊。残市尘黄过健马，冷城日黑乱啼鸦。当年帘影无繇负，归去终宵惭对花。
屯溪先生
作者：吴嘉纪
朝代：明
体裁：古风

屯溪先生貌魁梧，惆怅世间磊砢路。高歌自揽悬鹑衣，把剑人嗤猛虎步。大雪醉上黄金台，击筑之人不可遇。俛首忽见金溪公，板屋萧瑟乌啼树。非无趿履旧宾客，患难一朝散如雾。先生慷慨来扣门，一室五载同晨昏。蓟门月白人联榻，燕市花黄酒满樽。即今已白金溪冤，又见门庭车马喧。公也动为海内法，座上独拜先生言。君不见东园桃李花正妍，孤松颜色如去年。主人却忆岁寒日，敷荣竞艳徒纷然。
山关别澹生同丽祖赋
作者：吴嘉纪
朝代：明
体裁：七言绝句

茫茫离况入晨寒，僮仆因依别亦难。君在楼头窗莫掩，芦花行尽我回看。
岁暮留别郑仲婴
作者：吴嘉纪
朝代：明
体裁：古风

朱瑟奏高堂，丝丝相缠绵。丈夫久飘零，焉得不受侪偶怜。天都郑生肝肠厚，伯通庑下欢携手。昔人杀身酬一言，何况寸心赠我久。竹西岁暮官梅香，君怀老母我思乡。钓船明日东淘去，君亦负米銮江路。看君事事如古人，穷经不厌多苦辛。不见蔡泽无媒伏生老，蓬蒿终不没其身。
岁暮送汪舟次游匡庐·其一
作者：吴嘉纪
朝代：明
体裁：古风

泛泛木兰舟，高高匡庐巘。发兴风雪时，褰裳道途远。聊以摅心胸，因之卜栖遁。岁尽行人稀，江澄布帆稳。天边五老峰，烟霭苍苍晚。
岁暮送汪舟次游匡庐·其三
作者：吴嘉纪
朝代：明
体裁：古风

杳冥香炉峰，高卧堪几旬。只愁雪不化，不知天地春。晴霁试出户，云物多鲜新。飞泉一万仞，半空声粼粼。解衣置石坎，涤尽人间尘。
岁暮送汪舟次游匡庐·其二
作者：吴嘉纪
朝代：明
体裁：古风

游子何所携，素琴与青鞋。俯仰湖山际，天风吹人怀。远公昔结社，此地有茅斋。长啸白云壑，送客苍松厓。高风今邈矣，猿鹤君且偕。
岁暮送汪舟次游匡庐·其五
作者：吴嘉纪
朝代：明
体裁：古风

吾乡有施老，人比陈元龙。振翮临此邦，翛然鸾鹤踪。登眺得閒暇，尊酒须相从。吟咏鹭洲胜，盘桓就亭松。归来山月下，虎溪闻夜钟。
岁暮送汪舟次游匡庐·其四
作者：吴嘉纪
朝代：明
体裁：古风

湖波连松杉，寒山互明昧。陶谢往来后，斯人继高会。惜哉庑下人，阻绝云山外。十年共欢娱，一朝殊向背。徙倚尘埃中，相忆摧肝肺。
岁暮送程梅憨归潜口·其一
作者：吴嘉纪
朝代：明
体裁：五言律诗

戎马犹酣战，舟航独远归。青山茆屋在，白发里人稀。店近醅香发，江寒雪片肥。菰芦旧游地，回首重依依。
岁暮送程梅憨归潜口·其三
作者：吴嘉纪
朝代：明
体裁：五言律诗

奔流压东海，啼眼暗西河。患难曾谁援，门墙独尔过。贫无金玉报，老奈别离何。送送霜风里，沾巾血倍多。
岁暮送程梅憨归潜口·其二
作者：吴嘉纪
朝代：明
体裁：五言律诗

潜口无人处，山头倚杖时。树沉云涨壑，室冷水生池。茶笋春风长，烟霞老态宜。衡门残梦醒，松月晓吟诗。
岁暮送程梅憨归潜口·其四
作者：吴嘉纪
朝代：明
体裁：五言律诗

汪生同里巷，鬓发杂蒿莱。壁立赋何益，樽空愁更来。雪田锄野蕨，山牖面寒梅。暮齿萧疏甚，因君笑口开。
岁首书怀
作者：吴嘉纪
朝代：明
体裁：古风

昨夕岁方去，岁来又兹晓。来去壮士颜，焉得不衰老。醉后弹霜刀，颠倒歌怀抱。座无击筑人，谁识歌中好。
崔宗为妻葛氏挽诗
作者：吴嘉纪
朝代：明
体裁：古风

双鹄俱南游，翱翔得所栖。飘飖遇回风，雄鹄忽北飞。南北会当逢，分飞情苦悲。岂知时运乖，雌鹄翼低垂。年寿有早暮，嗟哉永别离。雄归惟见雏，雄归不见雌。死者肠已断，生者若为归。
常家井
作者：吴嘉纪
朝代：明
体裁：古风

甘霖着卤地，便与卤味并。始知天壤间，水亦有不幸。东淘东二里，几家煮盐阱。其北古楝下，云是常家井。颇类江南泉，堪煎雨前茗。海氓不知淡，汲引绝脩绠。朝集乌鸦雏，夜流明月影。终年荒草中，一泓自孤冷。
广陵舟中寄许荫锡·其一
作者：吴嘉纪
朝代：明
体裁：古风

海气作东风，蔼然吹片席。逸兴托虚舟，飘飘随所适。雨骤溪声悬，草新岸影碧。篱犊勇之野，泽鹅慵避客。昔者早春夜，五塘水月白。汎艇偕素交，除忧命欢伯。荏苒西逝景，依稀旧游迹。携手复何时，愁看梅蕊坼。
广陵舟中寄许荫锡·其二
作者：吴嘉纪
朝代：明
体裁：古风

江蓠北渚发，辟芷南林荣。臭味虽相似，幽踪不获并。渴士梦澄波，醒客须浊醪。引领望所思，鸡鸣树胶胶。吴榜情何惬，渔竿老勿抛。叔度是我师，公瑾令人醉。终焉往从之，湖海以肆志。
广陵舟中寄许荫锡戴岳子载白岳之石来游海滨自题曰石桴桴止东淘复适河阜与之晨夕既多褰裳临流于其行也赠以言·其一
作者：吴嘉纪
朝代：明
体裁：古风

吾道属沧浪，辞山适海澳。浩歌求我桴，采石不采木。石是山中石，浮石如浮山。持此岩壑趣，漾入菰芦间。芦花秋气来，洲渚日欲晚。独坐依海天，人随片云远。
广陵过嘉树堂赠汪左严孝廉·其一
作者：吴嘉纪
朝代：明
体裁：五言律诗

偶游歌吹地，不觉岁时增。人疾佯狂叟，君称耐久朋。瓦盆栽蕙草，石鼎煮江冰。宾主繁华外，清谈共一灯。
广陵过嘉树堂赠汪左严孝廉·其三
作者：吴嘉纪
朝代：明
体裁：五言律诗

枳棘丛虽密，兰芝气自芳。虚怀向亲友，令德发文章。他日谢安石，清风田子庄。卧看嘉树大，绿荫满空堂。
广陵过嘉树堂赠汪左严孝廉·其二
作者：吴嘉纪
朝代：明
体裁：五言律诗

裘弊仍披褐，羹香半是葵。读书因悦母，租塾自教儿。雪失荒城路，风栖劲木枝。年华值强仕，欲出转迟迟。
广陵过嘉树堂赠汪左严孝廉·其四
作者：吴嘉纪
朝代：明
体裁：五言律诗

白岳白云里，松门石径斜。半空飞瀑布，其下有人家。山响猿呼子，烟香树发花。几时随我友，仙境醉流霞。
广陵送汪扶晨归潜川
作者：吴嘉纪
朝代：明
体裁：古风

露白桂花香，命驾聊游衍。床头金欲尽，竹西舟重泛。秋水没繁华，流民杂凫雁。入郭寻旧居，邻里半已换。惊心蟋蟀鸣，过眼云烟幻。世事迭荣枯，吾曹值贫贱。去去故山中，餐薇饮石涧。莫以钱刀少，遂令鬒发变。
广陵送黄秀楚归新安·其一
作者：吴嘉纪
朝代：明
体裁：五言律诗

稚子欢携酒，山妻厚制衣。乡园生未识，书剑老言归。饮伴天寒密，行人岁暮稀。渡江云岫见，杉桧影微微。
广陵送黄秀楚归新安·其三
作者：吴嘉纪
朝代：明
体裁：五言律诗

闾阎无宅在，家世有棺存。古骨青山得，新邻柏树繁。月明林见鹤，云冷岫闻猿。不信随风梗，飘飘近本根。
广陵送黄秀楚归新安·其二
作者：吴嘉纪
朝代：明
体裁：五言律诗

渐与渔樵偶，休嫌鬓发华。泉声扶杖听，酒酿到村赊。鸟聚冬林语，梅开雪谷花。行装入仙境，何处是君家。
庚寅除夕
作者：吴嘉纪
朝代：明
体裁：古风

群动悉无声，星色青户左。岁除贫未除，儿女不嗔我。况有几上梅，可以三更坐。短秃四五枝，影我半窗火。
康山宴集送王黄湄游豫章
作者：吴嘉纪
朝代：明
体裁：五言律诗

迢递送游子，儿童扶病身。登高花刺眼，劝酒泪沾巾。猿狖啼深夜，江湖正暮春。客途今更远，何日却归秦。
归东淘答汪三韩过访五首·其一
作者：吴嘉纪
朝代：明
体裁：古风

郡邑难久居，归去东淘社。行行故乡近，蓬蒿蔽原野。时候当播谷，膏雨霏霏下。陇无荷锄人，路有催租马。白骨委尘埃，尽是逋赋者。皮肉饲饥鸢，居室馀败瓦。哀哀鸧鸹啼，汩汩溪流泻。我归齿发暮，方叹生计寡。乡党复遘患，倚徙泪盈把。
归东淘答汪三韩过访五首·其三
作者：吴嘉纪
朝代：明
体裁：古风

修绠缠辘轳，展转暮与晨。自我还家来，中肠多苦辛。鹳鸣海雨霁，万物欢阳春。入门避良时，出门逢故人。故人何翩翩，交我不羞贫。空手来赴难，悲愤几沾巾。不悟荆棘场，矫矫见松筠。叔牙情不易，黄金那足珍。
归东淘答汪三韩过访五首·其二
作者：吴嘉纪
朝代：明
体裁：古风

徒隶持州帖，雁行柴门外。族有逃役者，署名呼我代。我无半亩田，征税何繇派。密网及无辜，无地可趋背。儿女藏四邻，酒食缓群吠。用尽腐儒力，未免公家逮。落日望旷野，飓风凄以大。嗟哉越石父，脱骖人安在。
归东淘答汪三韩过访五首·其五
作者：吴嘉纪
朝代：明
体裁：古风

僻壤斜阳多，荷杖上修阪。春风吹平芜，野绿油油远。是时携胜引，田间一缱绻。未敢问桑麻，焉得遂栖遁。行人亦已稀，海天稍欲晚。稚子报黍熟，长吟望烟返。
归东淘答汪三韩过访五首·其四
作者：吴嘉纪
朝代：明
体裁：古风

十载鸡黍约，三春杖藜过。百忧对汝失，一瓮趋邻赊。停午茅檐下，把盏睐庭柯。我羡苌楚枝，君怜紫荆花。花下忆而兄，宿昔客吾家。枝叶仍海甸，埙篪异天涯。主宾意何限，悢悢到栖鸦。
归后赠菊
作者：吴嘉纪
朝代：明
体裁：七言绝句

荒芜篱落菊还开，知是应门稚子栽。勿叹频年多寂寞，花时又见主人回。
归后送希文銮江
作者：吴嘉纪
朝代：明
体裁：古风

雪后归来贫且閒，招君共掩溪上关。入门见我惨不言，又似从前离别颜。北风冽冽走荒牖，看君酌尽一樽酒。顿使羁身入醉乡，若无离恨竟分手。分手去，放寒舸。君不自怜转怜我，月出江鸣深夜坐。
归旧居后洪水复至步屧不得出户局蹐连旬九月十七日徐仁长沈亦季程云家仰岐方莅中王于蕃携酒馔来访柴门邀同泛舟至梁垛夜深宿清晖堂·其一
作者：吴嘉纪
朝代：明
体裁：古风

霜降涨复至，瀰瀰与阶平。坐卧洪水间，尽是凫鹥情。北风吹蒲苇，日夜闻雨声。今日天忽高，霁色新柴荆。郊原见樵牧，远树午鸡鸣。何能就人烟，一杖徐徐行。
归旧居后洪水复至步屧不得出户局蹐连旬九月十七日徐仁长沈亦季程云家仰岐方莅中王于蕃携酒馔来访柴门邀同泛舟至梁垛夜深宿清晖堂·其三
作者：吴嘉纪
朝代：明
体裁：古风

揽衣望梁垛，草间路微微。夕阳入草根，人各负戴归。道途何纷纭，嗟哉岁云饥。耕牛卖已尽，烟火村舍稀。去年此时节，家家鸡彘肥。芦洲接稻田，新雁高下飞。
归旧居后洪水复至步屧不得出户局蹐连旬九月十七日徐仁长沈亦季程云家仰岐方莅中王于蕃携酒馔来访柴门邀同泛舟至梁垛夜深宿清晖堂·其二
作者：吴嘉纪
朝代：明
体裁：古风

篱落鲂鲤游，气寒白浪生。饥犬走上墙，狺狺吠水声。溯洄者谁子，舟楫来相迎。秋晖压桑柳，泽国摇空青。故旧满眼前，壶浆劝我倾。兀然醉中流，笑与浮鸥并。
归旧居后洪水复至步屧不得出户局蹐连旬九月十七日徐仁长沈亦季程云家仰岐方莅中王于蕃携酒馔来访柴门邀同泛舟至梁垛夜深宿清晖堂·其五
作者：吴嘉纪
朝代：明
体裁：古风

曩宿清晖堂，白露多秋思。丛丛桂树下，款款道人至。言笑今何在，遗蜕已委地。造化偏役我，奔驰费袜屣。飘飖一片云，又向堂中寄。入林乌鸦啼，海月欲西坠。夜静菊花开，邈然自得意。
归旧居后洪水复至步屧不得出户局蹐连旬九月十七日徐仁长沈亦季程云家仰岐方莅中王于蕃携酒馔来访柴门邀同泛舟至梁垛夜深宿清晖堂·其四
作者：吴嘉纪
朝代：明
体裁：古风

野水阔无垠，东连碧海涌。明月对船来，万象波前动。居然星汉游，左右云滃滃。微吟怀李郭，携手类朱孔。酒尽夜更沽，提携一樽重。
归燕
作者：吴嘉纪
朝代：明
体裁：五言律诗

春色空梁少，霜华昨夜新。他乡徒有子，倦羽渐无邻。已识时将暮，终难冷傍人。故巢托王谢，檐雀未须嗔。
归里与胡右明二首·其一
作者：吴嘉纪
朝代：明
体裁：古风

潦后复大旱，谷价贵荆吴。疫疠缠饥民，丧亡满道途。故里灾尤甚，中宵忆吾庐。归舟不待晓，取道绿杨湖。水浅茭草长，翳翳蔽游鱼。烟火何处乞，秋阳净平芜。鹰鹯遥睨雀，盗贼伪为渔。人险物情异，行止多踟蹰。
归里与胡右明二首·其二
作者：吴嘉纪
朝代：明
体裁：古风

行路不知疲，近乡翻蹙额。水涸原野高，衰草萧萧白。天心凶岁忍，我室多艰阨。养生急饔飧，救死缺药石。泪迸老妻啼，病势娇儿剧。出门自怅怅，入门仍脉脉。雨歇秋气佳，黄花发檐隙。何以遣予愁，篱外来嘉客。
归里别汪殿居·其一
作者：吴嘉纪
朝代：明
体裁：古风

携装出东郭，霁日雪上黄。暄气蒸篱落，人家水仙香。年年岁杪归，一路沽酒尝。今日望桑梓，欲发转徬徨。除夕谁慰我，空有壶中浆。预愁茆屋里，深夜灯烛光。故人来相送，淮浦鸣鸳鸯。温言缓去舫，清泪沾离觞。君胡易泣下，昨日亦悼亡。
归里别汪殿居·其二
作者：吴嘉纪
朝代：明
体裁：古风

不谓恶少里，乃有人追随。蔼蔼林际风，向我襟怀吹。襟怀非兰杜，时为斯人开。畴昔始相遇，斯人是孩提。拜见悲歌客，嗔看市井儿。人言胶漆坚，浸渍则分离。童稚逮壮盛，君情犹未移。鸡黍有久要，笠簦有誓辞。前贤交道在，终愿君扶持。
录一年诗寄半千
作者：吴嘉纪
朝代：明
体裁：五言律诗

一岁吟将尽，迂情共者谁。祗应入残雪，持去报相知。邗水箫声后，荒庵犬梦时。令君不孤寂，浊酒野人诗。
往邗寻残客上人不值
作者：吴嘉纪
朝代：明
体裁：五言律诗

残客音书到，相期邗水头。别离过五载，魂梦满孤舟。新柳晓城月，寒烟荒市楼。支筇在何处，不见使人愁。
往郡城访楚江渔者不遇
作者：吴嘉纪
朝代：明
体裁：古风

岁晏无聊赖，穷滨况孤处。偶然念渔者，不顾雪盈路。残灯见苦辛，沙雁同晨暮。行行广陵近，屈指成良晤。岂知萧萧人，复向洞庭去。洞庭落叶多，与波俱不住。枯立深惆望，独有湖边树。冷风吟别离，何时更长聚。
待吴后庄
作者：吴嘉纪
朝代：明
体裁：五言律诗

贫老难为客，离群更若何。城荒春气冷，门闭雨声多。命子沽醽醁，扶筇看薜萝。烟生庭欲暮，双屐可来过。
待王太丹
作者：吴嘉纪
朝代：明
体裁：古风

夜至天寂然，无数啼鸿过。视听岂不幽，益觉孤我坐。风灯灭一半，草牖寒将大。远梦不复寻，展榻期君卧。
待雁
作者：吴嘉纪
朝代：明
体裁：五言律诗

鸿雁在何处，空怀云外踪。无声来静寺，有客倚孤筇。灯黑无繇听，群高不易逢。芦花开岸岸，秋色待君供。
徐曰严送酒
作者：吴嘉纪
朝代：明
体裁：古风

饥馑为赁颇非计，别侣归我东淘田。溪梅始花野雪大，徐君抱酒来门前。君意既厚酒复醇，一盏一日堪醉眠。瓮储有无不更问，日日如泥到有年。
得吴后庄书
作者：吴嘉纪
朝代：明
体裁：古风

酒醒嗟世隘，形神难徜徉。悲愤岂无谓，人徒笑尔狂。往予客平山，来日归故乡。尔醉来送我，赤脚到山房。右手执短笛，左手提壶浆。夜深奏别鹤，声凄落月黄。别去更恸饮，人传尔已忘。丈夫七尺躯，可惜委糟床。村口噪鸟雀，溪头归牛羊。丰干云锦书，倏忽到草堂。上云三年别，下云四体康。始知磊落士，自有延年方。放歌弄白云，日日在钓航。何不乘秋风，挂帆来我傍。
得周佥宪青州书
作者：吴嘉纪
朝代：明
体裁：古风

北风荒城来，缊袍少颜色。欲归家苦远，寻友路不识。故人青州宦，清贫食无鱼。相忆三千里，冰霜寄尺书。开书竟何如，分我以俸钱。携归尽籴米，妻儿过凶年。
微雪
作者：吴嘉纪
朝代：明
体裁：五言绝句

微雪入林飞，林昏影愈微。嗟君寡俦侣，安得自光辉。
德政诗五首为泰州分司汪公赋·其一
作者：吴嘉纪
朝代：明
体裁：古风

岭梅岂不清，感人者芳馨。黔首虽至愚，怀德有同情。荒荒濒海岸，役役煎盐氓。终岁供国税，卤乡变人形。饥儿草中卧，蟋蟀共悲鸣。倘不逢良牧，何繇慰群生。抚字日已劳，罢癃日已宁。祝良作甘泽，遍野起歌声。
德政诗五首为泰州分司汪公赋·其三
作者：吴嘉纪
朝代：明
体裁：古风

风潮飘荡后，万井莽荆榛。黄草连远天，鸣雁愁杀人。兹乡实寒陋，亟亟思阳春。春风一朝至，草木郁然新。嘘煦六年来，慈祥四海闻。当代选循吏，徵车正辚辚。赤子涕涟洏，唯恐失其亲。耆老扶竹杖，鄙生出山云。未暇赠刘宠，方将借寇恂。
德政诗五首为泰州分司汪公赋·其二
作者：吴嘉纪
朝代：明
体裁：古风

夫子昔高卧，别业吴山下。图史娱弟兄，吴越擅风雅。泠然湖山际，襟抱各潇洒。令誉倏以广，长啸别松槚。伯子陟云霄，仲氏膺民社。苍茫潮汐区，何堪诎静者。鸥鹭迎清琴，蒹葭隐斑马。煌煌瑚琏器，光采及原野。
德政诗五首为泰州分司汪公赋·其五
作者：吴嘉纪
朝代：明
体裁：古风

频年禾不登，流离满海边。困饿傍萑苇，容易把戈鋋。使君骑马来，泪迸流民船。赈饥日行野，籴米时借钱。或有强肆者，辱之以蒲鞭。一诚消众蠢，散去如云畑。只今中十场，里巷何晏然。牛车夜不歇，鸡鸣月在天。民物各自适，谁知官长贤。
德政诗五首为泰州分司汪公赋·其四
作者：吴嘉纪
朝代：明
体裁：古风

鷟鸟避丛棘，鲤鱼肥泉水。仲举称高贤，乃下徐孺子。孺子不仕君，荣华草菅视。一榻何恋恋，心实感知己。往来古不废，干谒余所耻。轩车遇鹑衣，揽挈若兰芷。野月临冰雪，田玉出泥滓。孤云漫悠悠，偃室重贫士。
忆昔行赠门人吴麟
作者：吴嘉纪
朝代：明
体裁：古风

忆昔北兵破芜城，几千万家流血水。史相尽节西城楼，吴麟之父同日死。麟母少年麟垂髻，避乱金陵踪迹遥。信音忽到乌衣巷，涕泪双沾朱雀桥。毁容截发母心苦，织素教儿夜常午。亲授汉书与孝经，提携六岁至十五。满地旌旗未罢兵，移家来住海边城。致富懒师范少伯，执经偏就郑康成。悠悠户外谁同调，霜雪饥寒身自蹈。只思当路赋缁衣，不信时人讥皂帽。四海无家何处还，凄凉八口去茅山。离别终年愁落月，琴书一棹遇邗关。旅舍沽醪重话故，自言篆学攻朝暮。石上吾初运铁刀，镌成人曰如铜铸。此艺前推何雪渔，以刀刻石如作书。僻壤穷辄传姓字，残章断迹胜琼琚。麟也何君同一里，须知助腕有神鬼。手底灵奇甫著名，城中车马多寻尔。昨日空囊今有钱，籴粮籴菽上归船。辛苦高堂头已白，好凭微技养馀年。
忆老朋
作者：吴嘉纪
朝代：明
体裁：古风

开户一天霜，老朋在前路。别时去我远，记得频回顾。
忧来
作者：吴嘉纪
朝代：明
体裁：古风

忧来望南梁，烟火秋霭霭。落日不见人，隔水狗鸣吠。游子久不返，中庭长蒿莱。松桂手自种，连枝日已大。轩车及时来，阅此坚贞态。
怀吴后庄
作者：吴嘉纪
朝代：明
体裁：五言律诗

海内诸兄弟，吾怜吴后庄。负薪歌下里，学稼养高堂。有病还耽酒，无求不出乡。平山分手处，木叶又苍苍。
怀吴雨臣
作者：吴嘉纪
朝代：明
体裁：七言律诗

已许渔樵出处同，舟车何事又西东。频年戎马迂儒贱，此日乾坤我辈穷。对酒乡心生月下，哭亲血泪落尘中。故山松菊荒芜久，莫使衰颜逐转蓬。
怀吴雨臣
作者：吴嘉纪
朝代：明
体裁：五言律诗

渔樵曾有约，何事又西东。戎马迂儒贱，舟车吾道穷。乡心生月下，客泪落尘中。松菊荒芜久，年年怨转蓬。
怀寄后庄
作者：吴嘉纪
朝代：明
体裁：五言律诗

念子冰霜骨，依人邗水涯。愁呼孤影语，贫使一身卑。月白梦归里，风鸣秋满枝。羁穷吾亦惯，且学弱男儿。
怀徐凤祖
作者：吴嘉纪
朝代：明
体裁：五言律诗

落落徐孺子，杖藜看海云。不羁全似我，何地可容君。赖有尊中酿，时披箧里文。见怀同此际，木叶乱纷纷。
怀曹僧白
作者：吴嘉纪
朝代：明
体裁：五言律诗

久客复谁怜，苍苍发两肩。颜衰应仗酒，囊破不宜钱。水月处高咏，雪城中醉眠。瓠居前后竹，相待影萧然。
怀江象贤
作者：吴嘉纪
朝代：明
体裁：五言律诗

邗江三月半，孤客此时情。病起家重忆，愁来野自行。落花关外舫，娇女竹西筝。无数繁华子，春风送出城。
怀汪二·其一
作者：吴嘉纪
朝代：明
体裁：古风

年华无驻时，鬓发皎于鹤。芳春又荏苒，远道仍飘泊。薰吹敛微云，曜灵辉碧落。偶逢西江使，相送出南郭。临流望所思，逝波浩漠漠。川霁戏鳞介，林暄欢鸟雀。物情各有适，予怀独郁若。
怀汪二·其七
作者：吴嘉纪
朝代：明
体裁：古风

冉冉树中草，植根苦不卑。因依生意薄，寸心常忧疑。自我客君家，庐陵梦见之。须臾亦良会，觉来惜已迟。庭前寒梅花，是君手种枝。东风入门来，南枝生葳蕤。日夕相顾盼，思君君不知。
怀汪二·其三
作者：吴嘉纪
朝代：明
体裁：古风

中夜怀远游，晨装不暂缓。一帆江山际，去去樵风满。出门多苦辛，君情自潇散。予也志四方，皓首栖废馆。兹游弗汝从，惆怅失良伴。临河渡船绝，汲井素绠短。旁人不相知，咥咥笑予懒。
怀汪二·其九
作者：吴嘉纪
朝代：明
体裁：古风

硉矹吴公台，泱漭茱萸湾。堤柳绿酒船，与君时往还。今予在舟中，棹歌春风间。鸳鸯飞上下，桃花水潺湲。风景不异昔，君滞豫章山。豫章路悠悠，夜夜怀故关。为听杜鹃啼，凋却旧朱颜。
怀汪二·其二
作者：吴嘉纪
朝代：明
体裁：古风

扶病送君行，歧路团团月。君行不我顾，我亦归溟渤。娇儿牵衣语，溪水绕篱洁。疾疢虽为苏，朝食乏薇蕨。山川二千里，当谁寻汝说。讵意同心人，离居肺肝热。青钱寄来时，海天正风雪。
怀汪二·其五
作者：吴嘉纪
朝代：明
体裁：古风

五老接青天，元气春混茫。君排白云来，倒日摇山光。仰指霄汉逼，俯瞰江湖苍。养真于此地，真堪结草堂。只愁虎溪钟，催君归下方。松径坠斜月，溪流夜浪浪。不见陶渊明，搔首三石梁。
怀汪二·其八
作者：吴嘉纪
朝代：明
体裁：古风

萧萧旅馆夜，忽忽华灯照。故旧不得见，输心许年少。抱琴过我门，慕我广陵操。相与始逢迎，骄矜露稍稍。分手当何如，对面已非笑。寄言轻薄子，敝庐临海峤。漫讥阮氏穷，终学任公钓。
怀汪二·其六
作者：吴嘉纪
朝代：明
体裁：古风

夜半急雨来，惊鸿声啾啾。不眠起长叹，人在古吉州。翳然瘴疠乡，蛮山荒且稠。猿狖愁煞人，时时啼不休。凄绝独眠夜，伤哉斗粟谋。吴天断北信，赣水长东流。徒令行路子，引领频夷犹。
怀汪二·其十
作者：吴嘉纪
朝代：明
体裁：古风

东家树梨栗，西家来采食。口腹藉别人，那能长得力。吁嗟和氏玉，数献无相识。掩泣低双眉，向人乞颜色。舂米城市里，牧豕陇亩侧。不如归去来，携手同作息。君看梁伯鸾，思友吟怆恻。
怀汪二·其四
作者：吴嘉纪
朝代：明
体裁：古风

西山六百字，吟成寄予读。手笔真绝伦，丘壑宛在目。水碓殊寻常，何为倏颦蹙。故乡念老友，赁舂于村屋。一从此诗出，辞客尽称服。我愿好事者，勒之苍崖曲。醇意与高言，允矣照山谷。
怀汪舟次
作者：吴嘉纪
朝代：明
体裁：古风

不觉一年尽，凛冽闭空馆。愁至又逢夜，夜长岁翻短。前日君远来，乍使贫家煖。萍叶依藻丝，风波易飘散。村村梅花开，江山雪飞满。
怀王鸿宝二首·其一
作者：吴嘉纪
朝代：明
体裁：古风

茅屋场圃上，开门对芰荷。主人解衣卧，日夕凉风多。此中今有谁，但有狸与蛇。何事尽室逃，公家赋税苛。追呼曾几日，村村无人家。念昔岁稔时，酒熟篱发花。人烟暮暧暧，荷筱来相过。
怀王鸿宝二首·其二
作者：吴嘉纪
朝代：明
体裁：古风

日入原野暗，鸟雀向林归。吾亦驱黄犊，溪上认柴扉。入门浊醪熟，山月下茅茨。半酣发慷慨，因唱郢中辞。邻舍倾耳听，曲终方寸违。众人漫赏音，益伤知我稀。樊村绿杨柳，眄睐涕欲挥。
怀罗仲
作者：吴嘉纪
朝代：明
体裁：古风

仲也耽苦吟，亦复有禅癖。释子满四座，诗人为上客。结纳东淘老，笑言广陵陌。忆昨还家时，湾头李花白。餔糜我则无，解赠君不惜。傥非鲍子金，安得凶年麦。
怀罗大
作者：吴嘉纪
朝代：明
体裁：古风

世人漫结交，其后每多悔。谁能二十年，犹是旧交态。壶酝醇易醉，椟瑜润堪佩。忆昨渡扬子，扁舟坐相对。潮长石矶低，花深村犬吠。回首望南徐，江中山霭霭。
怀羽吉
作者：吴嘉纪
朝代：明
体裁：五言律诗

雨雪远游身，抱疴休怆神。山期耕老日，天不夭传人。握手知何处，无书又几旬。朝朝溪上水，徒见夕阳新。
怀钱湘灵
作者：吴嘉纪
朝代：明
体裁：古风

萧条万竿竹，念君羁此间。春风吹不到，饥冻有苦颜。摵摵荜门暮，翩翩栖鸟还。高贤弃道傍，兰蕙同草菅。俛首欲何言，登高眺江关。水云清可把，沙路杳难扳。泪落凤凰台，家在凤凰山。
悔斋桐树歌
作者：吴嘉纪
朝代：明
体裁：古风

园中杂树何葳蕤，敷荣发艳各争奇。中有老桐自苍皮，拿风影月只数枝。上枝覆屋势屈曲，下枝向人形倒垂。安丰布衣踽踽甚，频到邗关汲涛饮。清阴日夕荫藜床，感君岁岁容高枕。
悲髯公·其一
作者：吴嘉纪
朝代：明
体裁：古风

悲髯公，冬之夜，魂车鬼马门外驾。不待东方高，仓皇辞馆舍。馆中有诗书，舍中有儿女妻孥。畴昔欢乐地奈何，儿女妻孥于此哭公，弗于此歌。欢乐成悲摧，堂上母，耄何依。寻常出户负米，老人额蹙声欷。只今口不甘箪中之菽水，手但抚椸上之斑衣。垂涕望兮开扉，膝下人兮归不归。
悲髯公·其三
作者：吴嘉纪
朝代：明
体裁：古风

悲髯公，肺肝厚，二十五年事老友。老友岁寒，棉布迢遥寄宛溪。老友岁荒，洪水漂屋，霪霖没畦。妻儿叫呼鱼鳖内，徙宅青钱寄竹西。老友好游，绝巘跻攀。江流吴楚际，人立天水间。几峰流泉会一峰，千折万折声潺湲。老友于此，濯缨浣颜。但见东海日出团殷殷，醒鹤呼子鸣深山。公偕老友，坐涧石，弄松云，吟啸不知还。
悲髯公·其二
作者：吴嘉纪
朝代：明
体裁：古风

悲髯公，在中年。瑶树不结实，疾风吹华落野田。野云飞片如鹭鸶，白衣白冠，公之亲知。亲知到门思曩时，雪积地上，影我疏梅。宵深月出，童子炙醅。往往与公，吟诗举杯。今夕是何夕，秉烛望公回。夜色冥冥照不开，公乎公乎几时来。
我昔三首效袁景文
作者：吴嘉纪
朝代：明

我昔客途逢败兵，弦声旆影魂俱惊。残骑如狼散草莽，居人杂兔奔纵横。渔船贪利夜卖渡，金多方许载人去。暝色潜行曙则隐，口干肠饥我能忍。我昔携家亟逃难，海云漫漫昼昏晏。野空蹄响贼马近，我船欲速行转慢。须臾燔烧闾里红，风漂船入芦港中。芦叶菰叶蔽男妇，引衣掩塞啼儿口。我昔兵过独还家，畦上髑髅多似瓜。空村无声鸡犬尽，篱菊自放霜中花。天南伯兄天北季，惊魂弃绝故园地。夜寒鬼语聚稍稍，细雨还闻九头鸟。
我昔三首效袁景文·其一
作者：吴嘉纪
朝代：明

我昔客途逢败兵，弦声旆影魂俱惊。残骑如狼散草莽，居人杂兔奔纵横。渔船贪利夜卖渡，金多方许载人去。暝色潜行曙则隐，口干肠饥我能忍。
我昔三首效袁景文·其三
作者：吴嘉纪
朝代：明

我昔兵过独还家，畦上髑髅多似瓜。空村无声鸡犬尽，篱菊自放霜中花。天南伯兄天北季，惊魂弃绝故园地。夜寒鬼语聚稍稍，细雨还闻九头鸟。
我昔三首效袁景文·其二
作者：吴嘉纪
朝代：明

我昔携家亟逃难，海云漫漫昼昏晏。野空蹄响贼马近，我船欲速行转慢。须臾燔烧闾里红，风漂船入芦港中。芦叶菰叶蔽男妇，引衣掩塞啼儿口。
我昔五首效袁景文·其一
作者：吴嘉纪
朝代：明
体裁：古风

我昔客途逢败兵，弓弦旆影风秋鸣。残骑如狼散草莽，居人杂兔奔纵横。渔船贪利夜卖渡，金大乃许载人去。暝色潜行曙则隐，口乾肠饥我能忍。
我昔五首效袁景文·其三
作者：吴嘉纪
朝代：明
体裁：古风

我昔避乱走三夜，芜塍倦魂碧藉藉。道路梗塞不得前，莫庄寺外僦草舍。半间草舍日百钱，夜傍主人鸡彘眠。壁隙臭虫馁俟血，齧人不待檠火灭。
我昔五首效袁景文·其二
作者：吴嘉纪
朝代：明
体裁：古风

我昔携家亟逃难，海云霮䨴昼昏晏。野空蹄响贼马近，我船欲速行转慢。须臾燔烧闾里红，风漂船入芦港中。芦叶菰叶蔽男妇，引衣掩塞啼儿口。
我昔五首效袁景文·其五
作者：吴嘉纪
朝代：明
体裁：古风

我昔有邻怒开扉，提刀堰东入重围。手诛群贼气力尽，身委万锋肌肉飞。头儿聚马观好汉，相诫勿近虎墩畔。虎墩灯火秋树间，妻妾夜望丈夫还。
我昔五首效袁景文·其四
作者：吴嘉纪
朝代：明
体裁：古风

我昔兵过独还家，畦上髑髅多似瓜。鸭毛满蹊旧狗死，篱菊自放霜中花。天南伯兄天北季，惊魂弃绝故园地。又闻土贼聚稍稍，细雨夜啼九头鸟。
戴岳子载白岳之石来游海滨自题曰石桴桴止东淘复适河阜与之晨夕既多褰裳临流于其行也赠以言·其三
作者：吴嘉纪
朝代：明
体裁：古风

河阜露已白，鹭鸶飞皑皑。蓊然禾黍乡，游子泛宅来。溪水秋更澄，垂手摘鲜菱。茅店妇卖酒，邻船渔举罾。客路风景佳，晤言亲戚少。断石有本根，终念故山好。
戴岳子载白岳之石来游海滨自题曰石桴桴止东淘复适河阜与之晨夕既多褰裳临流于其行也赠以言·其二
作者：吴嘉纪
朝代：明
体裁：古风

麋悦口衔苹，客悲身近人。读书淘之市，笑杀东西邻。蝇虻上树喧，不让孤鸣蝉。吞声移棹去，海动沙滩烟。烟中秋草生，野色荧荧碧。生意虽违时，凄凉情自适。
打鲥鱼
作者：吴嘉纪
朝代：明

打鲥鱼，暮不休。前鱼已去后鱼稀，搔白官人旧黑头。贩夫何曾得偷买，胥徒两岸争相待。人马销残日无算，百计但求鲜味在。民力谁知夜益穷！驿亭灯火接重重。山头食藿杖藜叟，愁看燕吴一烛龙。
打鲥鱼·其一
作者：吴嘉纪
朝代：明
体裁：古风

打鲥鱼，供上用。船头密网犹未下，官长已鞴驿马送。樱桃入市笋味好，今岁鲥鱼偏不早。观者倏忽颜色欢，玉鳞跃出江中澜。天边举匕久相迟，冰填箬护付飞骑。君不见金台铁瓮路三千，却限时辰二十二。
打鲥鱼·其二
作者：吴嘉纪
朝代：明
体裁：古风

打鲥鱼，暮不休。前鱼已去后鱼稀，搔白官人旧黑头。贩夫何曾得偷买，胥徒两岸争相待。人马销残日无算，百计但求鲜味在。民力谁知夜益穷，驿亭灯火接重重。山头食藿杖藜叟，愁看燕吴一烛龙。
扬州九日·其一
作者：吴嘉纪
朝代：明
体裁：七言律诗

佳辰易使旅愁增，隋氏荒丘强一登。疾病自宜无酒日，飘零谁是授衣朋。淮田稔岁齐收稻，渔艇斜阳各晒罾。杨柳萧疏江雾敛，秋山远见碧层层。
扬州九日·其二
作者：吴嘉纪
朝代：明
体裁：七言律诗

只思种菊老东淘，极目秋原首自搔。郭外酒人船泛泛，湾头乡路水滔滔。行经废苑逢樵语，饮汲清泉见鬓毛。叹息儒冠全误我，天风今日为谁高。
扬州杂咏 其一 董井
作者：吴嘉纪
朝代：明
体裁：五言绝句

一泓汉家水，苔深汲者寡。当日供大儒，今日饮战马。
扬州杂咏 其七 浮山
作者：吴嘉纪
朝代：明
体裁：五言绝句

苍黝一片山，城中自渺渺。春风草不生，绝却牛羊扰。
扬州杂咏 其二 琼花
作者：吴嘉纪
朝代：明
体裁：五言绝句

荆榛满荒台，奇花不可睹。闻道芳菲时，只爱扬州土。
扬州杂咏 其五 平山堂
作者：吴嘉纪
朝代：明
体裁：五言绝句

荒丘青草深，永叔没已远。日落荷花香，长堤一僧返。
扬州杂咏 其八 梅花岭
作者：吴嘉纪
朝代：明
体裁：五言绝句

步出广储门，见草不见树。陌头往来人，遥指梅开处。
扬州杂咏 其六 隋堤
作者：吴嘉纪
朝代：明
体裁：五言绝句

何地春最多，隋堤临渌水。飞飞杨柳花，愁杀行路子。
扬州杂咏 其四 第五泉
作者：吴嘉纪
朝代：明
体裁：五言绝句

山人不可遇，石甃久萧条。我乞僧家火，时来煮一瓢。
折陋轩梅花入舟中作
作者：吴嘉纪
朝代：明
体裁：七言绝句

清溪正发数株梅，惆怅芳春别钓台。手折花枝登小艇，前途看到十分开。
抚遗腹孤子行三首赠夏节妇·其一
作者：吴嘉纪
朝代：明
体裁：古风

南舍儿，饲糖䬾。北舍儿，襦褆褆。中舍之儿呱呱啼。芩荠生共亩。他舍倚藉多，中舍惟一母。床上索乳如饥狖，乳勤哺数母身瘦。时暮急衣裳，手中布短刀尺凉。茕茕母子在深夜，檐月照厚阶前霜。
抚遗腹孤子行三首赠夏节妇·其三
作者：吴嘉纪
朝代：明
体裁：古风

鹳之老者双翩翩，导雏飞，飞在前。一飞稍出林，再飞飞到野云边。云销野旷雏散去，老者翮倦归巢眠。禽鸟劬劳乃如此，人中寡妇尤堪怜。今日又来日，今年复来年。木填东海波欲涸，溜滴泰山石已穿。不见遗腹子，肮脏称男儿。地下公，目睫瞑，堂上姥，身体衰。嗟嗟！抚孤寡妇不可为。
抚遗腹孤子行三首赠夏节妇·其二
作者：吴嘉纪
朝代：明
体裁：古风

花开不见根，儿生不见爷。生者死者将安赖，黯然少妇持人家。袖润怀坚，谁知玉石。膏煎肠中，心自明白。眼前赤子看渐长，夜读孝经机杼旁。已知身体属父母，呼母问父在何方。母悲摧，儿悚视，举手为母拭涕泪。
抵邗集汪耻人斋次韵答周元亮先生·其一
作者：吴嘉纪
朝代：明
体裁：五言律诗

力疾寻知己，霜风海岸长。艰难王子棹，羞涩杜陵囊。见面齐惊在，闻歌各自伤。羸躯真弃物，公独爱疏狂。
抵邗集汪耻人斋次韵答周元亮先生·其二
作者：吴嘉纪
朝代：明
体裁：五言律诗

岁暮东风暖，邗关处处花。更生人踯躅，半夜月横斜。诗出皆悲感，杯深失叹嗟。病夫不得醉，搔首怨琵琶。
拜曾襄悯公墓
作者：吴嘉纪
朝代：明
体裁：古风

吁嗟吾郡曾先生，先朝曾帅塞垣兵。嬉戏之际皆神算，尝令沙漠人夜惊。会见风尘清万里，庙堂从此妒疑起。热血无由结主知，先生抱恨刀前死。一榇迢遥万里归，当年国事已全非。壮心无限复何用，城里子孙今亦稀。悲哉白骨委荒陆，行人一拜谁能哭。日暮萧萧寒菜青，胡马乱来坟上牧。
拟古·其一
作者：吴嘉纪
朝代：明
体裁：古风

阳春二三月，夭桃花发红。十五女当垆，掩映桃花中。锦衣谁家郎，过门驻青骢。殷勤就沽酒，持赠双玉珫。酒直曾几何，郎意良为侬。长跪还玉珫，愿请陈鄙衷。葑菲体诚贱，终不为飘蓬。侬虽未有夫，何敢漫相从。
拟古·其三
作者：吴嘉纪
朝代：明
体裁：古风

大漠数千里，萧条古边塞。昔时征战卒，但有白骨在。故乡永不归，野魂泣枯莱。庙堂策战勋，何年及汝辈。北风愁杀人，惨澹寒日晦。亭堠徒连连，守禦渐弛废。卫霍没已久，列士悲且嘅。
拟古·其二
作者：吴嘉纪
朝代：明
体裁：古风

故人千里外，寄我以松子。再拜受远遗，种植家园里。干节出泥沙，雨露同桃李。芳菲如锦时，每不令人喜。到今三十年，旧颜独不改。寸心久弗渝，故人亦如此。
拟古·其四
作者：吴嘉纪
朝代：明
体裁：古风

暗牖得明膏，安用皎月光。久客有贤主，何须思故乡。酒阑亲昵散，嗟哉夜未央。羁思成苦调，锦瑟不在傍。出门无人语，枯叶下高桑。徘徊望广川，何处有津梁。
挽刘升·其一
作者：吴嘉纪
朝代：明
体裁：古风

粱肉厌葵藿，麻枲薄蒯菅。繇来弃卑贱，志士复何言。可怜一寸草，寄生桑树颠。不自知微细，思欲庇树根。身是主人身，何以能酬恩。挞肤不怨数，割肉不辞难。所嗟门户衰，缓急日多端。精卫力已竭，死丧海水傍。洲渚云徘徊，哀鸣下鹙鸧。在日慢斯人，乡邻悔且伤。剖石出美玉，擘蚌露珠光。体质虽鄙陋，今日见中肠。
挽刘升·其二
作者：吴嘉纪
朝代：明
体裁：古风

田野秋茫茫，俗鬼方捓揄。汝身今始逸，去卧莫踟蹰。为人别贵贱，为鬼论贤愚。汝应为鬼雄，群魄难与争。在世苦无欢，谢世乃有名。我友方夫子，捐钱治邱茔。殓形厚衾榇，表德题碑铭。堤树绿陇前，喔喔村鸡鸣。芦苇霁日来，夕风飒然清。行人驻马吊，樵牧有歌声。一歌岧岧山，再歌深深水。忠信有倚藉，不愁路傍死。
挽崔凌岳先生
作者：吴嘉纪
朝代：明
体裁：古风

志士心怀苦，躬行尤艰难。芰荷以为衣，荼檗以为餐。一身集百忧，要使二亲欢。爱弟亲已欢，枕被霜雪寒。提携兼教诲，脊令生羽翰。翩然莅邦郡，民歌政教宽。发挥皆家学，何必自为官。况复膝下人，一一俱凤鸾。汝子如我子，高堂语不刊。缙绅颂令德，行路意悲酸。平生如夫子，生顺死亦安。
挽戴密二首·其一
作者：吴嘉纪
朝代：明
体裁：古风

侵晨治行装，省亲归旧宅。乡云空在眼，催促逢鬼伯。甘脆置道涂，老母死生隔。汩汩泉水逝，淹淹槿花夕。室暗鼠啮书，林秋叶堕席。彷佛形容在，户牖气摵摵。
挽戴密二首·其二
作者：吴嘉纪
朝代：明
体裁：古风

同学无多人，妙年君且慧。灵心出敏思，著手便有致。稍解亦已倦，有恒君则未。勖励悔不早，传世无精艺。艺精竟何益，念昔徒歔欷。
挽方侍泉
作者：吴嘉纪
朝代：明
体裁：古风

君病常欲死，作客又不歇。孤影寄他乡，数日忽长殁。忆昔呻吟声，夜虫共切切。母弟不在兹，兹痛向谁说。残宵千里魂，冷店半床月。此时高堂人，忆君正凄绝。谁知远游子，海上已白骨。
挽方尔止·其一
作者：吴嘉纪
朝代：明
体裁：古风

斯人盛文采，时运苦不遇。行吟三十年，乡井耻归去。岂不极劳瘁，久拚死道路。兵戈泪眼看，书卷衰年著。僦居秦淮阁，日望钟山树。黄河清几时，人命倏朝露。飞尘上琴瑟，衡门下鸥鹭。哀哀稚女啼，慰问无亲故。
挽方尔止·其二
作者：吴嘉纪
朝代：明
体裁：古风

往昔隋宫路，逢君酒垆边。击节市人中，高歌声凄然。慨慷来百忧，囊笥无一钱。失意惟适远，中途及黄泉。沙浦飞白鹤，江波映红莲。虽无要离邻，幸有渔父船。旅榇何用归，三山二水前。春风残夜月，岁岁啼杜鹃。
挽杨集之·其一
作者：吴嘉纪
朝代：明
体裁：五言律诗

逃名有底用，崇德亦徒为。伯道人难赎，韩康世已知。图书污鼠迹，筐篚网虫丝。室内啼声苦，烟低欲雨时。
挽杨集之·其二
作者：吴嘉纪
朝代：明
体裁：五言律诗

丧乱芳年过，追随往日频。看山垂泪眼，蹈海独醒人。药店生青草，蒿原散旧邻。重来高隐处，飞燕为迎宾。
挽歌为何去骄赋·其一
作者：吴嘉纪
朝代：明
体裁：古风

邗上再经过，车轮转我怀。昨夜明月今未缺，胡为昨夜照君之红颜，今夜照君之枯骸。人有形骸，谁不销毁。笑题诗句别苦海。海波浩荡无津梁，中有人思君兮向月望，月欲落兮摇清光。水气瘦肌骨，微风嘘衣裳。鹳鹤不飞洲渚静，芦花千里愁人肠。
挽歌为何去骄赋·其二
作者：吴嘉纪
朝代：明
体裁：古风

徙倚更何望，我望碧天洞。碧天杳藐洞安在，盼睐不见肺肝恸。座上酒器犹未收，酒徒四散如水流。买醉青钱不在手，雪片打白愁人头。愁来何可释，思君泪沾臆。野中蓬梗长飘零，洞里桃花自颜色。桃花兮可亲，嗟无人兮告我以去津，途长日暮身踆踆。年过六十不获已，桃花笑杀行路人。
挽王秀才斌
作者：吴嘉纪
朝代：明

赋诗悲乱世，易箦及芳春。夙昔宁知佛？精魂实避秦。老妻单冷墅，残帙委流尘。杖履难重遇，桃花处处津。
挽王秀才斌·其一
作者：吴嘉纪
朝代：明
体裁：五言律诗

怀抱人难测，衣冠自不迂。传经多弟子，结友半屠沽。死去文章在，年凶产业芜。故林沧海畔，鸣噪尽饥乌。
挽王秀才斌·其二
作者：吴嘉纪
朝代：明
体裁：五言律诗

赋诗悲乱世，易箦及芳春。夙昔宁知佛，精魂实避秦。老妻单冷墅，残帙委流尘。杖履难重遇，桃花处处津。
挽程母
作者：吴嘉纪
朝代：明
体裁：古风

尝闻身上肉，可起床上亲。亲命倘复延，儿也敢惜身。霍霍手握刀，昏夜告明神。一割痛入髓，再割血盈巾。持肉方作糜，鬼伯不待人。园韭剪逾茂，晚日落更晨。肉去有时生，母没会无因。寒云黯苫块，哀恸动秋旻。
挽程母
作者：吴嘉纪
朝代：明
体裁：古风

昨称介寿觞，今歌薤露诗。南山成北邙，变故倏如斯。井臼秋萧瑟，乡邻涕涟洏。广莫遇高丘，行者皆仰之。贤母有盛德，殁后令人思。桁上留衣裳，形容不可追。孙儿可怜甚，含弄永无期。
挽船行
作者：吴嘉纪
朝代：明
体裁：古风

疫困驾船人，人船双趑趄。老姑起把舵，新妇为纤夫。尚存异乡息，自憎薄命躯。夏日悬中天，灼死岸旁树。缠头苦无巾，裹足犹有布。数罢商人钱，拭泪盼官路。路长纤绳短，挽船不敢缓。
挽郑母
作者：吴嘉纪
朝代：明
体裁：古风

朝与慈母违，暮与慈母违。菽水苦不足，承欢未敢期。悄悄念桑梓，行行寡容仪。缝衣相送处，回望多斜晖。努力学圣贤，鼎养或有时。年华逝冉冉，志士无锦衣。还家北风劲，芳萱遽已萎。有米母不食，晚爨为谁炊。一榇寄他舍，宛如客未归。飞飞霜夜雏，栖宿向何枝。
挽饶母·其一
作者：吴嘉纪
朝代：明
体裁：古风

金石有销毁，人生岂长坚。潜寐何时醒，愚智同丘樊。令德式闺阃，肤发亲黄泉。黄泉呼不应，娇儿日暮还。到家如梦寐，拭泪庭闱间。笼中有药裹，棬中有饔飧。入室欲反哺，不见病母颜。明膏置中肠，煎迫胡可言。
挽饶母·其三
作者：吴嘉纪
朝代：明
体裁：古风

忆昔芜城破，白刃散如雨。杀人十昼夜，尸积不可数。伊谁蒙不戮，鬼妻与鬼女。红颜半偷生，含羞对新主。城中人血流，营中日歌舞。谁知洁身者，闭门索死所。自经复自焚，备尝杀身苦。崩榱堕楹底，偏存命一缕。事定夫也归，故妻出垣堵。祸害百万家，无恙独此户。仰面谢苍天，回头案重举。
挽饶母·其二
作者：吴嘉纪
朝代：明
体裁：古风

丈人乐施予，房中志不违。金尽君莫愁，笥有嫁时衣。受者得意去，予者空手归。无衣天更寒，灾至岁云饥。赤子内入怀，女红易餔糜。穷檐值夜深，霜风裂人肌。手僵欲得火，窥灶无然灰。依倚爨下薪，纴绩待晨曦。
挽饶母·其四
作者：吴嘉纪
朝代：明
体裁：古风

灵山无顽云，古松无丽英。人子娱父母，岂必身显荣。阿翁事远游，春晖掩柴荆。慈母为严师，诲子心怦怦。旦夕何所授，汉书与孝经。经书虽陈言，所贵能躬行。愿儿为曾参，愿儿为陈平。曾参敬其身，家贫有令名。陈平席门外，长者多车声。
挽鲍念斋
作者：吴嘉纪
朝代：明

独遘伤心祸，应为早死人。魂招衣当骨，泪尽子随亲。孤稚遗天末，三棺客海宾。手裁原上树，叆叆野阴新。
挽鲍念斋
作者：吴嘉纪
朝代：明
体裁：五言律诗

独遘伤心祸，应为早死人。魂招衣当骨，泪尽子随亲。孤稚遗天末，三棺客海滨。手栽原上树，叆叆野阴新。
捉鱼行
作者：吴嘉纪
朝代：明
体裁：古风

茭草青青野水明，小船满载鸬鹚行。鸬鹚敛翼欲下水，只待渔翁口里声。船头一声鱼魄散，哑哑齐下波光乱。中有雄者逢大鱼，吞却一半馀一半。惊起湖心三尺鳞，几雄争搏能各伸。烟破水飞天地黑，须臾擎出秋湖滨。小鱼潜藏恨无穴，雌者一一从容啜。渔翁举篙引上船，倒出喉中片片雪。雌雄依旧肠腹空，尽将美利让渔翁。回看出没争奇处，腥气空留碧浪中。
携美人图题赠汪梅坡·其一
作者：吴嘉纪
朝代：明
体裁：七言绝句

深山曲水绝尘埃，冰雪层层花乱开。高士此时真快意，手中携得美人来。
携美人图题赠汪梅坡·其三
作者：吴嘉纪
朝代：明
体裁：七言绝句

微风吹入水边林，珠翠梅花香共深。莫怪鸳鸯不相离，世间难得是同心。
携美人图题赠汪梅坡·其二
作者：吴嘉纪
朝代：明
体裁：七言绝句

妆罢婷婷白玉姿，人间羞煞俗胭脂。胸前欲佩宜男草，林下先成连理枝。
携美人图题赠汪梅坡·其四
作者：吴嘉纪
朝代：明
体裁：七言绝句

漫把飞琼梦里誇，羡君今已到仙家。疏枝弱态影清涧，不识是人还是花。
摘扁豆
作者：吴嘉纪
朝代：明
体裁：五言律诗

村舍尽逢秋，贫翁何所求。一筐提户里，半亩是墙头。酒熟应堪佐，朋来不更谋。馀花结未了，风露正悠悠。
放舟至柳下
作者：吴嘉纪
朝代：明
体裁：古风

日落溪乍秋，携尊上小艇。共作一片云，浮入深柳影。蝉凫上下鸣，其中客转静。微风吹颜酡，疏酌入清冷。欲寻曩游踪，明月来树顶。
放舟过东亭访方子传汪虚中
作者：吴嘉纪
朝代：明
体裁：五言律诗

一帆水烟上，遥向海城飞。别客不堪久，入舟翻似归。虫声衰草岸，雨气薄絺衣。渐觉人家近，辉辉灯影微。
文选楼
作者：吴嘉纪
朝代：明
体裁：五言绝句

太子风流甚，登楼只读书。江山频换主，楼在更谁居。
新仆
作者：吴嘉纪
朝代：明
体裁：五言律诗

语少身初贱，魂伤家骤离。饥寒今已免，力役竟忘疲。前辈亲难惬，新名答尚疑。犹然是人子，过小莫愁笞。
新仆
作者：吴嘉纪
朝代：明

语少身初贱，魂伤家骤离。饥寒今已免，力役竟忘疲。长者亲难惬，新名答尚疑。犹然是人子，过小莫轻笞。
新寒
作者：吴嘉纪
朝代：明
体裁：七言律诗

门东枫树叶初稀，前日清秋今已非。白发病夫铛火绝，苍苔颓屋野风围。樽罍谁给三升酝，妻子同悬百结衣。无数鸦啼天欲暮，杖藜扶出就斜晖。
旅怀二首赠汪牧公·其一
作者：吴嘉纪
朝代：明
体裁：古风

春风吹几日，草木都葳蕤。游子有肺病，萌芽亦已滋。空囊尚羞涩，皓首唯低垂。时无韩伯休，疾痛欲呼谁。故乡路漫漫，俛仰不敢思。嗟哉命一楼，灯前听子规。
旅怀二首赠汪牧公·其二
作者：吴嘉纪
朝代：明
体裁：古风

药物日盈筐，煎汁劝吾茹。窃感汪郎情，食苦不知苦。汪郎洵多艺，未尝向人语。心偶怜孤客，我已免二竖。朝授神农经，夜话伯通庑。扶持疾病人，斯道亦云古。
族夜寄吴符五·其一
作者：吴嘉纪
朝代：明
体裁：七言律诗

岁云暮矣河水冰，梦到家园身未曾。涉远忽惊人已耄，驱愁深恨酒无能。乌啼欲落楼头月，鼠斗微明壁上灯。不寐夜残情兀兀，笑言安得共良朋。
族夜寄吴符五·其二
作者：吴嘉纪
朝代：明
体裁：七言律诗

芜城鹤唳客停舟，怀古悲吟帝子丘。明远赋情何婉丽，牧之诗态最风流。充庖夜炙黄鸡美，劝影春醪绿蚁浮。昨日见招成烂醉，老身轻泛似江鸥。
日落
作者：吴嘉纪
朝代：明
体裁：古风

日落穆家湾，日落马家湾。两湾地僻易为贼，往往横刀挟矢林莽间。饥乌下啄冢中骨，浮云不见江南山。曾一经过丧我胆，今日孤身仍往返。何当复似万历时，桑榆翳翳人烟远。
早发
作者：吴嘉纪
朝代：明
体裁：古风

鸡咽呼短童，灯此草轩壁。衣裳无次第，霜气入窗隙。出门如古人，侵星以行役。抚躬绎前虑，虑乱翻难绎。圯上彼何人，未晓亦闻屐。
早春寄怀吴希文
作者：吴嘉纪
朝代：明
体裁：古风

江南江北两孤云，一旦风来吹作群。嗟予咄咄轗轲里，得知此心犹有君。思君掩我溪头室，此中曾共数长日。长日荒唐如去年，故人已为饥驱出。二月桃花开满汀，知君愁里酒初醒。雨后思家登小阁，隔江山影一时青。
早春寄汪三韩
作者：吴嘉纪
朝代：明
体裁：古风

别来已旬日，西望心若失。春风至芜城，曾否苏疢疾。念昨相送时，赠我钱与履。履以践野霜，钱以酤村醴。坐使羁滞客，平慎到乡里。感君怀区区，欲报无玙璠。窃效古人义，远寄刍荛言。刍荛意何如，锦笺长跪书。上言复下言，愿君爱其躯。君与故人厚，欢喜烹双鱼。
早行
作者：吴嘉纪
朝代：明
体裁：五言律诗

强辞羁梦起，一褐自怜单。星在荒城动，灯留宿处残。犹能失意返，敢惮去涂难。拥絮放孤艇，天低积水寒。
旱浮萍·其一
作者：吴嘉纪
朝代：明
体裁：七言绝句

水萍逐水去不还，旱萍生根篱落间。有根且恋田园土，日与桑麻共好颜。
旱浮萍·其二
作者：吴嘉纪
朝代：明
体裁：七言绝句

不去漂流奈尔何，江湖景色门内多。鸥鸟菱花莫相忆，微生今已离风波。
旱莲草·其一
作者：吴嘉纪
朝代：明
体裁：七言绝句

渡口水清放湖莲，园中雨晴开旱莲。旱莲虽让湖莲美，一生不受路人怜。
旱莲草·其二
作者：吴嘉纪
朝代：明
体裁：七言绝句

林中篱下风气凉，白花绿叶自然芳。不嫌采掇人年老，生性能令老益强。
明毅先生·其一
作者：吴嘉纪
朝代：明
体裁：七言绝句

海岸光光双眼开，见人肝肺不须猜。道旁曲士应趋避，明毅先生顾盼来。
明毅先生·其三
作者：吴嘉纪
朝代：明
体裁：七言绝句

寻常品格也堪论，日日乡邻扣荜门。与弟言恭子言孝，丈人高义并严遵。
明毅先生·其二
作者：吴嘉纪
朝代：明
体裁：七言绝句

烽火笳声三十年，乾坤气色久茫然。静中挥麈观人物，豪杰何曾到眼前。
明毅先生·其五
作者：吴嘉纪
朝代：明
体裁：七言绝句

临流久绝羡鱼情，射鸭寒溪白发生。草里孤兰蒙采掇，君言我是浊中清。
明毅先生·其六
作者：吴嘉纪
朝代：明
体裁：七言绝句

高年丧子失扶持，休咎从前已可知。生意人间馀几日，且依残照哺孙儿。
明毅先生·其四
作者：吴嘉纪
朝代：明
体裁：七言绝句

洒然踪迹远风尘，苔巷茅檐自在贫。不使姓名传市井，肯将皮相媚时人。
晏溪送汪虚中兼怀吴后庄
作者：吴嘉纪
朝代：明
体裁：五言律诗

凛凛岁寒天，送君归旧川。溪光浮佛舍，塔影压渔船。客路閒云外，家山落照边。不愁逢酒伴，囊有卖文钱。
晒书日作
作者：吴嘉纪
朝代：明
体裁：古风

弱龄多病嗜诗书，药裹书帙盈箧笥。散发养痾万卷前，人生如此真得意。十年戎马斗中原，产破无聊归荜门。丈夫久困形容丑，手持经史换饔飧。乡里小儿气骄矜，凶年拥谷如玙璠。饥时但得许升㪷，我直十倍何须论。即今五十暗双目，衰疾缠身辍诵读。饮食药物向谁求，床上残编馀一束。细字模糊半销灭，鼠迹蠹痕手难触。握出茅斋忆往年，炎晖杲杲吞声哭。
晓发朱家庄
作者：吴嘉纪
朝代：明
体裁：五言律诗

宿雁飞鸣起，劳人知夜阑。树摇东水白，霜洒北风寒。笼鸭田家放，烽烟泽国残。五湖冰未合，且喜去程宽。
晚发甓社湖
作者：吴嘉纪
朝代：明
体裁：五言律诗

终年住城郭，今夕在菰芦。淮水浑无岸，秋天半入湖。见人浮雁起，逆浪去船孤。明月真如昼，何烦蚌吐珠。
晚发白沙
作者：吴嘉纪
朝代：明
体裁：五言律诗

黯黯云垂野，喧喧浪激沙。黄昏初放艇，白首正思家。江戍闻寒柝，渔灯见宿鸦。飞蓬真似我，岁晚更天涯。
晤公调
作者：吴嘉纪
朝代：明
体裁：五言律诗

孤客正惆怅，故人如梦逢。野烟随冷屧，游事入严冬。酌酒远寻店，忆家同上峰。伫看天欲暝，处处落寒钟。
晴
作者：吴嘉纪
朝代：明
体裁：五言律诗

旱天两朝雨，雨足复能晴。野鸟有馀适，溪翁同此情。苇低摇水色，日落入蛙声。纵步不知返，归帆处处生。
望君来·其一
作者：吴嘉纪
朝代：明
体裁：古风

望君来，荷锄夫，嗷嗷待哺同乌雏。野宽母远日欲晡，不慰饥渴蒿与蒲。谁念频年水旱多。陇无黍麦，亩无嘉禾。蛙乡魃薮仍催科。不有黄穆，奈此赤子何。望君来，君未来，沟塍里巷歌声哀。
望君来·其三
作者：吴嘉纪
朝代：明
体裁：古风

望君来，老儒存。眼看十场，愁心自扪。胥徒但徵里闾税，子弟不道周孔言。往时社学那可见，菜花草色海墟遍。于中岂无商歌者，织屦芦中匿颜面。不有文党，风俗何繇变。马声萧萧车转转。望君来，君至止，称诗说礼自今始。
望君来·其二
作者：吴嘉纪
朝代：明
体裁：古风

望君来，愚灶户，日蒸野草气方暑。小舍煎盐火燄举，卤水沸腾烟莽莽。斯人身体亦犹人，何异鸡鹜鬵中煮。况复今年春夏雨弗息，沙柔泥淡绝卤汁。坐思烈火与烈日，求受此苦不可得。不有杜诗，谁与说胸臆。望君来，来何迟，远见琴鹤人色怡。
望焦山
作者：吴嘉纪
朝代：明
体裁：七言律诗

矹矹中流见石屏，波涛荡激坐来听。曾闻冰雪卧高隐，但有松杉留户庭。云起南徐群壑动，潮连东海半江青。回风明日吹船去，山脚先寻瘗鹤铭。
朝雨下
作者：吴嘉纪
朝代：明
体裁：古风

朝雨下，田中水深没禾稼，饥禽聒聒啼桑柘。暮下雨，富儿漉酒聚俦侣，酒厚只愁身醉死。雨不休，暑天天与富家秋。檐溜淙淙凉四座，座中轻薄已披裘。雨益大，贫家未夕关门卧。前日昨日三日饿，至今门外无人过。
杂述·其一
作者：吴嘉纪
朝代：明
体裁：古风

道傍梧桐树，局蹐无颜色。同生天地内，独苦风尘逼。往来多覆车，终日邻荆棘。托根既失所，枝干徒疏直。天寒丹凤遥，凡鸟竞栖息。
杂述·其七
作者：吴嘉纪
朝代：明
体裁：古风

夫婿去从戎，深闺红粉在。夜夜形影单，迢迢二十载。旧心虽未移，年华不相待。寒衣无人寄，欲裁还自怠。玉镜尘匣中，何时见光彩。
杂述·其三
作者：吴嘉纪
朝代：明
体裁：古风

西施儿女流，出处不草草。歌舞一朝善，起别会稽媪。欲报君王雠，趁此颜色好。苏台夜醉月，吴苑朝为沼。功成辞故乡，五湖以终老。
杂述·其二
作者：吴嘉纪
朝代：明
体裁：古风

改剑为斧斤，聊作采薪叟。壮心谁谓平，利器犹在手。入山哭松柏，擒虎先侪偶。日暮讴吟归，相应声前后。城市战云黄，颜热频回首。
杂述·其五
作者：吴嘉纪
朝代：明
体裁：古风

老鸦一何拙，乃育杜鹃雏。骨肉虽满眼，宁知族类殊。雄飞去啄粟，雌归来饲餔。用尽慈喙力，锦翼不得乌。雏散尔毛秃，饥困向谁呼。
杂述·其八
作者：吴嘉纪
朝代：明
体裁：古风

叠山养老母，卖卜建宁津。故国久沦亡，难言非宋人。贱隶亦识面，潜匿多艰辛。母没徵书来，子道已克伸。绝食别亲友，从容死其身。
杂述·其六
作者：吴嘉纪
朝代：明
体裁：古风

楚国有羁人，相隔三千里。歌啸在扁舟，浦浦莲花美。嗟我不共赏，惆怅盈盈水。采花落月前，采实秋风里。莲花留自看，辛苦寄莲子。
杂述·其四
作者：吴嘉纪
朝代：明
体裁：古风

东陵荷镵者，人言是故侯。荣华浮云散，衣食惟自谋。废宅锄为圃，旧物无一留。雨露难更希，蕙草逢穷秋。柴门落日过，饥雀声啾啾。
李家娘
作者：吴嘉纪
朝代：明
体裁：古风

城中山白死人骨，城外水赤死人血。杀人一百四十万，新城旧城内有几人活。妻方对镜，夫已堕首。腥刀入箾，红颜随走。西家女，东家妇。如花李家娘，亦落强梁手。手牵拽语，兜离笳吹。团团日低，归拥曼睩蛾眉。独有李家娘，不入穹庐栖。岂无利刃，断人肌肤。转嗔为悦，心念彼姝。彼姝孔多，容貌不如他。岂是贪生，夫子昨分散，未知存与亡。女伴何好，发泽衣香，甘言来劝李家娘。李家娘，肠崩摧。箠挞磨灭，珠玉成灰。愁思结衣带，千结万结解不开。李家娘，坐军中。夜深起望，不见故夫子，唯闻战马嘶悲风。又见邗沟月，清辉漾漾明心胸。令下止杀残人生。寨外人来，殊似舅声。云我故夫子，身没乱刀兵。恸仆厚地，哀号苍旻。夫既殁，妻复何求。脑髓与壁，心肺与雠。不嫌剖腹截头，俾观者觳觫若羊牛。若羊若牛何人，东家妇，西家女。来日撤营北去，驰驱辛苦。鸿鹄飞上天，毚兔不离土。乡园回忆李家娘，明驼背上泪如雨。
杨兰佩招同诸子泛舟
作者：吴嘉纪
朝代：明
体裁：五言律诗

火云蒸万户，何地觅微凉。柳树随堤曲，荷花出郭香。繁华看旧苑，老病入欢场。一任笙歌乱，清谭自野航。
松萝茶歌
作者：吴嘉纪
朝代：明
体裁：古风

东南产茶非一乡，卢仝当日推阳羡。月团云腴那易致，山荈野蔎市井遍。今人饮茶只饮味，谁识歙州大方片。松萝山中嫩叶萌，老僧顾盼心神清。竹籯提挈一人摘，松火青荧深夜烹。韵事倡来曾几载，千峰万峰丛乱生。春残男妇采已毕，山村薄云隐白日。卷绿焙鲜处处同，蕙香兰气家家出。北源土沃偏有味，黄山石瘦若无色。紫霞摸山两幽绝，谷暗蹊寒苦难得。种同地异质遂殊，不宜南乡但宜北。夐岩汪子真吾徒，不惟嗜茶兼嗜壶。大彬小徐尽真迹，水光手泽陈以腴。瓶花冉冉相掩映，宜兴旧式天下无。有时看月思老夫，自煎泉水墙东呼。郝髯陆羽无优劣，茗槚微茫触手别。灵物堪令疾疢瘳，今年所贮来年啜。怜予海岸病消渴，远道寄将久不辍。二君俱是新安人，我愿买山为比邻。一寸閒田亦种树，瓯香碗汁长沾唇，况复新安之水清粼粼。
栝园诗四首赠周雪客·其一
作者：吴嘉纪
朝代：明
体裁：古风

岖嵚数株栝，干素叶何碧。君家清阴下，三世宴宾客。凛冽岁晏时，岩壑冰霜积。今君忧患馀，重来拭白石。俦侣转寥寥，此木独如昔。人生恋故旧，物性贵孤适。天寒色不凋，何必松与柏。
栝园诗四首赠周雪客·其三
作者：吴嘉纪
朝代：明
体裁：古风

尔祖此习静，不知春与冬。掩卷时出户，开襟对群峰。躞蹀向小桥，鹿麑随短筇。翛翛尘壒外，伊人洵可宗。我来访高蹈，寒泉暮淙淙。但见栖鸟回，孤云已无踪。徒然啸歌处，仰首看乔松。
栝园诗四首赠周雪客·其二
作者：吴嘉纪
朝代：明
体裁：古风

残冬忆名园，沧江命舟楫。入门清风起，谡谡响松叶。故人喜我来，袜束不暇屧。霜蔬把锄斸，浊酒隔墙馌。开轩试举杯，苍然远山接。十年走东西，僮羸马无鬣。羡尔于陵子，归来有旧业。
栝园诗四首赠周雪客·其四
作者：吴嘉纪
朝代：明
体裁：古风

纪也非断蓬，家在东海滨。门外即流水，狂歌把钓缗。妻儿饥驱我，青鞋入红尘。一生何疏散，垂白翻苦辛。旷哉园中池，水石清粼粼。风景岂不佳，回首忽怆神。美人峰顶月，何须照老身。
栴台老人行赠徐仁长
作者：吴嘉纪
朝代：明
体裁：古风

噫吁嘻，明膏照夜，煎迫自悲。义士出门，路逢崄巇。君不见栴台老人鬓如丝，一室坐卧沧海湄。荜门草深，枢牖斜隳。或歌或哭，蛩啾鼯咿。寒不去，暑不去，戚愉困馁不去。故山弃置旧茅茨，山中猿鹤多愁思。思君不见，栖涧月，挂岩云，哀啼槁我青松枝。问君何为然，要欲报相知。相知没遗红颜妻，可怜天边黄口儿。茕茕身影无倚藉，母子携手将安之。叫跳遇魑魅，舔舕来虎罴。老人夜起拔剑与之斗，鸊鹈遍野光芒驰。东方渐高气逾猛，鬼畜伎俩无繇施。海可竭，山可移，愚公帝女君漫嗤。君不见寡妇勿复受人欺，孤儿颀然能咏诗。老人今日始得意，花下绿醅斟满卮。
梅女诗
作者：吴嘉纪
朝代：明
体裁：古风

芳兰深谷中，将开忽自落。不向风光辉，不受风轻薄。于戏淘上梅翁家，阿女可并幽兰花。卓立众卉见标格，耻就人世凡纷华。不觉年过二十后，命苦一朝丧阿母。母殁悲母旋自悲，自悲许作荡子妇。荡子仪颜亦有光，岂料逝水为心肠。似倚少年随伴出，不商不贾不疆场。飘零竟弗思乡曲，闺中年纪二十六。窗前一树双老乌，夜夜乌声傍独宿。倏传荡子返故里，白发纷乱阿父喜。逝水谁知不恋源，匆匆又束旧行李。阿父看毕入门悲，泣语吾女将安之。讵意房中一寸心，久与泉下路相期。村北有女惷且丑，是时嫁郎为新妇。阿父闻之心旁皇，归来女已病在床。门外阿叔问病至，窈窈房栊徐徐出。盈盈容貌冉冉仪，玲玲杂佩庄庄意。向叔塞默垂首低，阿叔相顾神惨悽。怒言吾家女如此，那堪去为荡子妻。女去归房涕自语，从今不得依老父。缺月不明风气寒，潜起自经坚闭户。其夕阿兄共一庭，闻声急来救复醒。咿嚘渐与阿兄语，何可令予劳此形。阿嫂在旁泪如泻，慇勤饷食晨且夜。解颜接嫂若平生，嫂去置食匡床下。心知前路渐不吉，暗数不食到七日。盈盘清水自沐躯，鸦鬓云髻还频栉。栉沐既罢日欲曛，悉出箱笼衣与裙。愿留微物表衷愫，女伴一一为区分。独有明珠一百颗，身前身后应随我。纴丝亲缀双朱鞋，五十在右五十左。妆成形影宛若仙，家人惊悲哭满前。危坐奄然目俄瞑，阿父号呼尤可怜。东邻尽来营殡具，西邻皆为营葬去。去觅沙明水白间，安置娉婷贞女墓。墓中魂魄难再归，化作皎皎孤云飞。
梦公调
作者：吴嘉纪
朝代：明
体裁：古风

春光不可待，入梦寻君面。君面似江光，澄霁慰余念。如何来春花，亦在江之甸。梦知别离苦，故使君相见。
梦砚歌赠汪蛟门舍人
作者：吴嘉纪
朝代：明
体裁：古风

老夫有一砚，质美貌殊丑。濡煤点笔三十年，寒暑不厌真吾友。买文人少米瓮空，持出换谷十五斗。舍人有一砚，精坚世无偶。凤凰池头人窃去，归来官舍唯搔首。端溪石贵无钱购，栩栩梦向广庭走。纵横几席云烟生，磊磊落落皆瑊玖。水痕墨沈何淋漓，螭立龙行互蚴蟉。澄泥老坑素所爱，一十二枚任意取。从此文思有神助，斋名诗句传人口。与君同是砚主人，摩挲旧物今何有。君独神游霄汉上，我如饥鸟鸣林薮。残编秃颖有何用，破袖多寒徒内手。安能提挈入华胥，石块分赠吴陵叟。
樊村纪游
作者：吴嘉纪
朝代：明
体裁：古风

樊村新水添几尺，白首主人门外立。客来不揖不话旧，无限清芬双桨入。随流曲折行徐徐，身閒始与白鸥俱。开樽痛饮饮欲醉，溪香月皎心何如。
次韵答黄鸣六见怀·其一
作者：吴嘉纪
朝代：明
体裁：七言绝句

筛筛双鲤下邗沟，直向东淘去不留。从尾至头长尺五，为君传得万寻愁。
次韵答黄鸣六见怀·其三
作者：吴嘉纪
朝代：明
体裁：七言绝句

乾坤何处可题诗，画里江山雨洗时。水起峰低人不见，云生树冷鹤先知。
次韵答黄鸣六见怀·其二
作者：吴嘉纪
朝代：明
体裁：七言绝句

城西水气未生尘，白鹭红桥是比邻。籊籊竹竿期不至，荷花恼杀钓鱼人。
正月三日晨之东亭午归东淘风帆来去皆便舟中赋此
作者：吴嘉纪
朝代：明
体裁：七言绝句

晴晖残雪在溪中，来去孤舟一老翁。自说今年出门好，樵薪恰遇郑公风。
正月六日王于蕃邀同程云家泛舟西溪五首·其一
作者：吴嘉纪
朝代：明
体裁：七言律诗

春来浦溆悦凫鹥，岁稔乡园罢鼓鼙。藜杖新年扶我出，壶卢霁日看君提。草生颓舍人家静，柳压清波画舫低。野老沙鸥机虑少，醉醒同在晏公溪。
正月六日王于蕃邀同程云家泛舟西溪五首·其三
作者：吴嘉纪
朝代：明
体裁：七言律诗

又值春光碧海滨，溪喧冰泮见游鳞。乾坤阅历颜难驻，少壮知交态一新。到处不忘泉石想，登高聊盼道途尘。羊裘懒与轩车近，恐使弹冠薄钓缗。
正月六日王于蕃邀同程云家泛舟西溪五首·其二
作者：吴嘉纪
朝代：明
体裁：七言律诗

兰桡欲进意迟回，临海居民安在哉。榛莽空看栖雁去，城池但有暮潮来。东风呴呴亲蓬鬓，残日辉辉傍酒杯。世事浮云多变幻，樵歌一曲使人哀。
正月六日王于蕃邀同程云家泛舟西溪五首·其五
作者：吴嘉纪
朝代：明
体裁：七言律诗

天妃山下水泠泠，田父柴门野色青。蛱蝶随群游麦陇，鸳鸯并翅下云汀。何时有地秋收谷，暇日留宾酿满瓶。刁斗无闻租不负，月明深夜径花馨。
正月六日王于蕃邀同程云家泛舟西溪五首·其四
作者：吴嘉纪
朝代：明
体裁：七言律诗

烟墟晻蔼野晖斜，问讯溪中仙女家。一自杼声闻下里，千年泉水出寒沙。离尘古甃自生藓，照影今人谁似花。环佩遥遥不可遇，荒原徙倚暮云霞。
水退后同戴岳子晚步因过季园时季秋九日·其一
作者：吴嘉纪
朝代：明
体裁：五言律诗

细草垂桑柘，纷纭如薜萝。村庄寒水出，樵牧夕阳多。泽国年频馑，残秋气转和。废园芜莽莽，寻路与君过。
水退后同戴岳子晚步因过季园时季秋九日·其二
作者：吴嘉纪
朝代：明
体裁：五言律诗

水中微径出，沙石白粼粼。枯柳不栖鸟，空亭始受人。东淘渔火聚，西寺磬声新。吹帽风何急，萧萧落叶频。
汎舟词赠程临沧飞涛
作者：吴嘉纪
朝代：明
体裁：古风

汎舟何处所，汎出郭门去。郭外蓬蒿满废宫，尽是古人行乐处。古人不可见，今人载酒来。乌鸦飞出炀帝冢，黄犊走上吴公台。程生兄弟殊英妙，酌酒劝予开口笑。予亦回尊相劝语，痛饮应须及年少。君不见毕茂世，刘公荣。一生生涯唯烂醉，天壤间传饮者名。又不见吴宾贤，肺病天涯常独眠。今日病除耽曲糵，发秃形羸已暮年。
江上阻风
作者：吴嘉纪
朝代：明
体裁：五言律诗

避风随贾舶，抱膝对芦花。溅沫惊滩鸟，回波卷岸沙。渔船来卖酒，江水汲煎茶。过日偏容易，征途鬓已华。
江健六过访阅其近诗有赠
作者：吴嘉纪
朝代：明
体裁：古风

天寒朝日如夕晖，桑叶飒飒芦花飞。风落河滨叫鸿雁，刈楚捕鱼人出稀。老夫侧立沧海上，来牛去马不可向。入门倚徙搔白头，久别贫交远相访。尝闻糊口在江湖，乱后乡园归去无。梁子饥炊却热釜，阮公独往遭穷途。思友咏怀何耿耿，一卷新诗冰雪冷。风人半是穷愁人，乃知坎壈非不幸。
江天际四十初度
作者：吴嘉纪
朝代：明
体裁：七言绝句

囊底仍馀卖画钱，自沽醇酒对霜天。生辰不向家园过，只恐双亲觉暮年。
江边行
作者：吴嘉纪
朝代：明
体裁：古风

江边士卒何阗阗，防敌用船不用马。督责有司伐大木，符牒如雨朝暮下。中使严威震旧京，军令还愁不奉行。亲点猛将二三十，帅卒各向江南程。江南谁家不种木，到门先索酒与肉。主人有儿卖不暇，供给焉能餍其欲。老松古柏运忽促，精魂半夜深山哭。一一皆题上用字，树树还令运出谷。出谷到江途几千，将主骑马已先还。家赀破尽费难足，众卒仍需常例钱。道路悲号不住口，槎枒乱集成山阜。一朝舟楫满沙汀，只贵数多不贵精。君不见扬州战船六百只，输尽民财乘不得。寒潮寂寞苇花閒，日暮滩头渡归客。
江都池烈女诗
作者：吴嘉纪
朝代：明
体裁：古风

旌旆摇野风，战马顾群嘶。壮士志封侯，不娶娉婷妻。娉婷方盛年，桃花三月时。三月转盼尽，征战返无期。无端梦沙场，血污泣游魂。觉来信已至，梦寐竟成真。招魂亲剪纸，涕泪濡罗巾。朝为未嫁女，暮称未亡人。蝴蝶飞过墙，栩栩寻春芳。安得久踟蹰，鬼伯随姨娘。姨娘是尊长，出言何不庄。令人乱匹配，人生岂牛羊。乌栖城郭黑，三星檐前明。壁上悬一灯，炤耀人严妆。生小不知路，死路行最能。永从黄泉伴，三结朱丝绳。邻舍闻此变，日出走来看。从未识女面，今日见容颜。一枝红桃花，霜雪色尤鲜。问女首何饰，夫家聘时簪。聘时更何物，玲珑双耳环。女意何所向，面南身徘徊。巾带微飘扬，如上望夫台。问女住何处，草屋女所居。草屋有此女，此女天下无。鸳鸯不择水，泥滓产明珠。商人争殡葬，酹酒多士夫。酒酹起黄沙，沙场鬼还家。还家徒夜游，得妻不得侯。始悲谩好勇，生死滋繁忧。传戒后世人，慎勿把戈矛。
池莲歌·其一
作者：吴嘉纪
朝代：明
体裁：五言绝句

随郎何处行，清风池水边。风吹荷叶捲，得使侬见莲。
池莲歌·其二
作者：吴嘉纪
朝代：明
体裁：五言绝句

荷枯采荷根，根断见乱丝。缠绵有底益，无复旧容仪。
汪大生日
作者：吴嘉纪
朝代：明
体裁：古风

八月八日丛桂香，汪大生日人称觞。老夫笑与汪大说，君之生日是二月。君不见二月四日天地昏，神鬼号泣沙石奔。北风怒吹皖江棹，棹折缆断舟船翻。苍鼍老鼋列南北，张牙舚舌待人食。君也沉沉叠浪中，但言此身死不得。须臾如有物，涌身出浪头。浪头四体轻，开眼见覆舟。奋臂一跃上舟底，水苔滑滑按折指。荡漾波心逐野凫，回看僮仆尸浮起。月不明，雪千里，汎汎渐觉滩溆迩。起向江村问路归，为人又从今日始。
汪庾齐之宝应亲迎赠诗四首·其一
作者：吴嘉纪
朝代：明
体裁：七言绝句

芳树啼莺淮水滨，广陵歌吹白田春。门阑喜遇乘龙日，城郭争看奠雁人。
汪庾齐之宝应亲迎赠诗四首·其三
作者：吴嘉纪
朝代：明
体裁：七言绝句

城中无处不繁华，纨绮何心向俗誇。琴在帏中书在几，宛如徐淑配秦嘉。
汪庾齐之宝应亲迎赠诗四首·其二
作者：吴嘉纪
朝代：明
体裁：七言绝句

画舫牙樯远溯洄，射阳湖畔水花开。春风微呴晴波小，一对鸳鸯并翅来。
汪庾齐之宝应亲迎赠诗四首·其四
作者：吴嘉纪
朝代：明
体裁：七言绝句

华灯深夜照含羞，邂逅居然胜女牛。天上银河只数尺，郎今归自大琉球。
汪愧前新婚咏物诗二首寄赠 其一 钗
作者：吴嘉纪
朝代：明
体裁：古风

南金持作钗，金坚色苍苍。良工怀古仪，制出双凤凰。质贵容止和，毛羽亦非常。无心食竹实，懒去鸣高冈。连翩欲何向，愿佐新妇装。握来玉台前，见者叹无双。著髻珠玉润，入鬓膏泽香。徐徐出房户，人钗两辉光。栖托既得所，恩情何敢忘。永结百年欢，追随以颉颃。
汪愧前新婚咏物诗二首寄赠 其二 琴
作者：吴嘉纪
朝代：明
体裁：古风

迢迢云峰下，翳翳孤桐枝。桐枝甚微细，生长无人知。雅音中自具，空望手指挥。一朝利斧斤，遭遇寂寥时。根株留山中，枝随良工来。纷纭尘俗里，始见不凡材。固以胶与漆，饰以黄金徽。黄金何光采，胶漆不相离。明月来闺阁，轩牖殷勤开。良夜既如此，请君弹素丝。
汪扶晨自新安之吴门遇于竹西奉送四首·其一
作者：吴嘉纪
朝代：明
体裁：五言律诗

泉石辞高卧，风霜漫出游。独行悲旷野，卒岁在扁舟。烽火终年举，人烟几处稠。故山回首望，不见阵云收。
汪扶晨自新安之吴门遇于竹西奉送四首·其三
作者：吴嘉纪
朝代：明
体裁：五言律诗

相见当歧路，含悽共酒杯。去舂庑下米，行折岭头梅。晴浴江鸥悦，饥鸣泽雁哀。褐衣珍重甚，老母别时裁。
汪扶晨自新安之吴门遇于竹西奉送四首·其二
作者：吴嘉纪
朝代：明
体裁：五言律诗

腊尽归无计，知稀懒自嗟。故人来扣户，良夜似还家。逝水离云壑，飘蓬遇雪花。艰难经历了，念汝鬓毛华。
汪扶晨自新安之吴门遇于竹西奉送四首·其四
作者：吴嘉纪
朝代：明
体裁：五言律诗

路梗闻兵过，囊开见客贫。低颜聊贳酒，高兴忽寻人。杀戮遗身体，欢娱报苦辛。吴歌催酩酊，燕语李花春。
汪持后过访时有豫章之游·其一
作者：吴嘉纪
朝代：明
体裁：五言律诗

荷杖若翁后，来游东海滨。清吟兼奉养，孝子是诗人。狎水沙鸥逸，凭风乳燕新。还闻访同调，苇下问迷津。
汪持后过访时有豫章之游·其二
作者：吴嘉纪
朝代：明
体裁：五言律诗

老逢黄叔度，相与可忘年。忽别海滨月，独登江上船。树阴迎桨绿，荷叶近窗圆。泊宿浔阳夜，空山听落泉。
汪舟次别后诗二首·其一
作者：吴嘉纪
朝代：明
体裁：七言绝句

渺渺河流绕石堤，蒲青沙白画船低。船中携手同来客，隔在秦邮湖水西。
汪舟次别后诗二首·其二
作者：吴嘉纪
朝代：明
体裁：七言绝句

老人离伴若为情，皓首湖干落日生。天际一帆看欲尽，杖藜扶上钵盂城。
汪节妇诗
作者：吴嘉纪
朝代：明
体裁：古风

停车下马人，云是郎君友。登堂称兕觥，生辰拜庶母。庶母无儿女，自誓为寡妇。年齿今四十，寡时年十九。嫡既不相好，亲戚又相非。内外苦逼迫，呕血摧肝脾。不谓至今日，磨灭未成灰。今日大设宴，亲戚尽招来。各各羡贞洁，事事多光辉。茹荼非为名，孤云亦有托。从一志已遂，入房旧疾作。呕血不留馀，绝命归丘墟。
汪芾斯先生四十初度·其一
作者：吴嘉纪
朝代：明
体裁：五言律诗

旱潦淮南甚，鱼盐旧业芜。潮声寒拥日，草色晚飞凫。召杜来何后，黔黎苦欲苏。五年莅兹土，夫子最勤劬。
汪芾斯先生四十初度·其三
作者：吴嘉纪
朝代：明
体裁：五言律诗

岁首冱寒候，海滨狐兔骄。琴堂对风雪，蜗舍念渔樵。稍益诗书色，潜令侮慢消。猪肝何用给，仲叔意陶陶。
汪芾斯先生四十初度·其二
作者：吴嘉纪
朝代：明
体裁：五言律诗

抚人皆是惠，省事更称贤。黑壤存千室，苍生戴二天。蒹葭堤月下，鸡犬海云边。到处追呼少，闾阎足稳眠。
汪芾斯先生四十初度·其四
作者：吴嘉纪
朝代：明
体裁：五言律诗

此地昔为宰，群推王孟津。高风踵张范，素学鄙韩申。老寿酬仁政，歌思遍海民。无疆千户祝，今又见斯人。
汪虚中斋中喜晤汪舟次
作者：吴嘉纪
朝代：明
体裁：五言律诗

寻友来敲户，逢君正念余。何曾同旦暮，偏肯爱樵渔。泽国梅开早，荒斋月上初。不须竞投辖，我仆已停车。
汪长玉南珍邀过刘仍先看西府海棠·其一
作者：吴嘉纪
朝代：明
体裁：七言绝句

连旬风雨晴今日，燕子飞来廿四桥。才说名园花欲放，多情酒伴已相邀。
汪长玉南珍邀过刘仍先看西府海棠·其三
作者：吴嘉纪
朝代：明
体裁：七言绝句

深林仍有最高台，坐对清风一举杯。空际芳菲吹不散，乱随斜日荡胸来。
汪长玉南珍邀过刘仍先看西府海棠·其二
作者：吴嘉纪
朝代：明
体裁：七言绝句

纷纷蛱蝶入林游，绿叶初生嫩蕊稠。欲语娇花看不得，醽醹樽畔客搔头。
汪长玉南珍邀过刘仍先看西府海棠·其四
作者：吴嘉纪
朝代：明
体裁：七言绝句

青樽入夜还留客，白发逢春转怕花。不分欢娱属年少，禁持老态醉君家。
汪长玉郝乾行过宿陋轩·其一
作者：吴嘉纪
朝代：明
体裁：五言律诗

何处堪糊口，穷滨去掩扉。荒年游易倦，饱食老应稀。篱长陶潜菊，乡看原宪衣。一舟偏有色，载得故人归。
汪长玉郝乾行过宿陋轩·其三
作者：吴嘉纪
朝代：明
体裁：五言律诗

一遂谁寻问，髯公远溯洄。船停村犬吠，诗罢径花开。欢会成畴昔，风骚寄草莱。阿翁苦吟处，令子放歌来。
汪长玉郝乾行过宿陋轩·其二
作者：吴嘉纪
朝代：明
体裁：五言律诗

槩庵常解榻，于我意何亲。设醴繁华地，看花二十春。溪声清户牖，月色湿衣巾。岁岁君家客，今宵是主人。
汪长玉郝乾行过宿陋轩·其四
作者：吴嘉纪
朝代：明
体裁：五言律诗

信宿须谋醉，追随愿学渔。店赊新酦酒，厨脍钓来鱼。两两羊求影，寥寥冰雪居。欲酬鸡黍约，更起摘园蔬。
沈简文赠画
作者：吴嘉纪
朝代：明
体裁：古风

沈子大醉后，怀抱书于纸。落落几枝花，宛如醉高士。醒来叹奇绝，不自知所以。他幅再图之，百计不能似。殷勤藏笥中，曰留待知己。俗客欲借观，搥床骂不止。
沧海故人行赠吴雨臣
作者：吴嘉纪
朝代：明
体裁：古风

山东驴背江南舟，古迂先生十年游。沧海故人陋巷月，古迂先生几回别。逐逐风尘甘苦辛，区区怀抱自迂拙。有裾羞向王侯曳，有谋懒与亲朋说。故人无食庑下歌，先生独肯远来过。避嚣苦话青山好，此会齐惊白发多。半生俯仰无尤怨，今日衰颓奈若何。我卧不得志，君游复失意。梦里徒怜旧业存，囊空难遂归耕计。岭头泉，松下地。吾侪聊作浮云视，村醪且就閒花醉。
河下
作者：吴嘉纪
朝代：明
体裁：古风

冷鸦不到处，河下多居人。郁郁几千户，不许贫士邻。寒城天欲暮，方是主翁晨。主翁酒醒起，众好随一身。巷西车马来，杯盘旋为陈。岂能即遍及，只嫌味不珍。谁知里闾外，积雪连城闉。穷檐有明月，冷照无衣民。安得如尔辈，金钱买阳春。
河边废冢
作者：吴嘉纪
朝代：明
体裁：五言律诗

长眠谁可免，念汝在河隅。泥土已摧尽，儿孙应久无。方将忧陷溺，岂暇辨贤愚。死后复飘泊，人生多此躯。
泊东沟
作者：吴嘉纪
朝代：明
体裁：五言律诗

寒潮冲北渚，夕照见东沟。身出江心浪，魂招苇下舟。数钱寻酒店，高枕近沙鸥。稳系中流楫，飘摇任石尤。
泊舟后遇陆右臣
作者：吴嘉纪
朝代：明
体裁：古风

行尽芦花路，泊就烟火处。平生欲见未见人，青袍落落忽相遇。禽已栖，风在树。不遑一说怀中语，暝色满村各归去。
泊舟扬子桥寄所知·其一
作者：吴嘉纪
朝代：明
体裁：古风

苍鹿游长林，衔苹鸣呼麂。情好野依依，心同迹复迩。如何云与霞，出谷各栖止。畴昔师伯阳，平生慕绮里。采药是何时，索居皆暮齿。扬扬晚渚花，泯泯春江水。石梁明月来，引领何能已。
泊舟扬子桥寄所知·其三
作者：吴嘉纪
朝代：明
体裁：古风

君曾与我约，共卜盱眙居。桑榆禾菽麦，其地颇有馀。其人不慢老，况复能崇儒。不见闽中叟，栖迟若故墟。有友可以偕，有田可以锄。人生获如此，此外更何须。邈焉牧羊山，杖藜去徐徐。倘遇柳先生，应授养生书。
泊舟扬子桥寄所知·其二
作者：吴嘉纪
朝代：明
体裁：古风

岸草色萋萋，草上飞江鸥。借问客何事，终日如行舟。舟行有停时，客行无时休。海云流压树，东眄故园丘。伊人莞葭中，高咏情优游。千篇诗已传，五岳愿未酬。怀抱写绢素，名山与沧洲。水声冷茆屋，峦岫蔼悠悠。谁知宗少文，闭门独卧游。
泊船观音门十首
作者：吴嘉纪
朝代：明

即以山为郭，坚完世所稀。云鸿应得度，塞马竟如归！陇雨耕时大，人烟战后微。年年禾与黍，养得骆驼肥！
泊船观音门十首·其一
作者：吴嘉纪
朝代：明
体裁：五言律诗

征南十万卒，如蚁泊归舟。悬旆缠云脚，悲笳裂石头。清平他日梦，行旅夕阳愁。亡国恨无尽，滔滔江水流。
泊船观音门十首·其七
作者：吴嘉纪
朝代：明
体裁：五言律诗

鼓鼙声飒飒，道路色凄凄。盘髻妇驰马，横刀兵捉鸡。山城常罢市，帝里已成畦。黄屋光辉瓦，纷纷碎入泥。
泊船观音门十首·其三
作者：吴嘉纪
朝代：明
体裁：五言律诗

钟阜云何似，吴陵客重来。松杉焚已尽，鹳鹤暮空回。特特高原立，频频倦眼开。东风吹不歇，草色出寒灰。
泊船观音门十首·其九
作者：吴嘉纪
朝代：明
体裁：五言律诗

短褐张道士，长安旧锦衣。饥眠紫峰阁，老掩白云扉。尘世鹿还逐，鼎湖龙不归。时时一回首，血泪尽情挥。
泊船观音门十首·其二
作者：吴嘉纪
朝代：明
体裁：五言律诗

矶上谁长啸，苍然老匹夫。江山六朝在，天水一亭孤。秃树翔归鹭，层涛捲乱凫。渔舟安稳甚，吹笛入菰蒲。
泊船观音门十首·其五
作者：吴嘉纪
朝代：明
体裁：五言律诗

江路倏昏黑，狂风吹倒人。怒潮奔上岸，小艇泊无邻。何事歌弹铗，惟应把钓缗。深深建业水，欲饮转伤神。